text:
Cantadores de Torpè________________________Nicolinu Tarquini
RISPOSTA A UN'AMIGU CHI SI DAT BANTU DE POETE
(modellu)
Eco, sa Musa si faghet de goi,
isculta 'ene e dai atenzione
ca dae s'Ipocrene est gai fata
su fiore de mesu lassa a poi
adata bessit dogni espressione.
Isculta 'ene e dai atenzione
ca dae s'Ipocrene est fata gai
isculta 'ene e atenzione dai
ch'est fata gai dae s'Ipocrene
atenzione dai e isculta 'ene
ca dae s'Ipocrene est gai fata
ca dogni espressione 'essit adata
cando cumponet bene su poete.
Si misura non b'at e non b'at mete
est pianta isporada de natura
si non b'at mete e non bi at misura
est de natura pianta isporada
si no b'at mete e misura non b'ada
si contat unu miseru zapinu.
Pro leare precisu su caminu
devet a Paradisu primu intrare
su caminu precisu pro leare
devet intrare primu a Paradisu
pro leare su caminu precisu
s'isbagliat cussu invan'est si s'atontat.
Eco, sa Musa si faghet de goi,
.
unu miseru zapinu si contat.
Si apenas naschidu unu tramontat
in sa vida terrena it'est ch'at bidu?
si tramontat apena unu est naschidu
it'est ch'at bidu in sa vida terrena?
si tramontat naschidu est unu apena
it'est ch'at bidu in sa terrena vida?
s'apenas bil'at dada 'enit finida
tando si contat fora 'e su comunu.
Eco, sa Musa si faghet de goi,
de miseru zapinu contat unu.
Apo intesu cantende calicunu
e de poete su 'antu s'at dadu
però jeo apo 'idu e osservadu
nende mancu azigu b'at cumpresu
calicunu cantende l'apo intesu
no b'at cumpresu mancu azigu nende
calicunu intesu apo cantende
no b'at cumpresu nende mancu azigu,
pro contu meu lu ponzo in castigu
ca cantan e non dana atenzione
a parte chi sustanzia non b'ada
los lasso fora 'e circulazione
eco sa Musa mea terminada.


c: text/html

collection: archivebot

text:
Cantadores de Torpè________________________Nicolinu Tarquini
UNU PUZONE
(sonete)
Jeo puru possedo un puzone
chi crochit duos os subra su nidu,
su cales dae inie isse est naschidu
e los crochit chin tanta passione.
Isse est allegru in dogni istajone
ma tocat de lu tenner remunidu
ca si lu lasso iscapu est atrividu
chi ch'intrat in sas tanas che mazzone.
Semper intro su buscu li piaghet
ca b'at unu caentu profumadu,
inie jogat e si sodisfaghet.
Si bidet tana abberta istat cantende
intrat allegru ma ch'essit primmadu
chin sa lagrima in s'oju pianghende.

robotstxt: allowed

filter: keep


text:
Cantadores de Torpè__________________Maria Zosepe Funedda
Una die, comente usaiana in sos tempos passados, chi si uniana sas zovaneddas totu a tropa fata e andaiana a campagna a boddire cardu e erva de coghere, totu sa cumpanzia de su 'ighinadu, s'est tucada a campagna e, pustis chi an fatu su carrigu de cardu e de erva de coghere, si sono postas a ballare; a cantare fit Maria Zosepe Funedda chi poscas at cumpostu sa cantone chi sighit:
SAS ZOVANAS DE TORPÈ
(otavas serradas)
Iscultadela totu sa poesia
ca so de vena e bos cheglio cantare
sa prima rima bos naro sa mia
ca m'agato de vena naturale
sa prus cantadora fit Maria
e i s'ateru restu po ballare
jeo fia 'e sa tropa sa prus manna
sa prima ballarina fit Juanna.
Parian ballarinas de innedda
fin divertende comente in festa
chie l'at cuminzadu est Boddoredda
sa pius delicada e tantu onesta
e tando b'est intrada Crabitedda
ca issa in su brincare est sa prus lestra.
A ballare a su ballu 'e s'imbassada
che fimus degheoto 'e camarada.
Totu nde cazzaimus bonas prosas
in mesu a degheoto 'e cumpanzia
duas chi bind'aiat lutuosas
fin Juannedda e Laura Maria
restana chin penare agunizosas
ana nadu "pro 'more 'e Deus siat"
e restan chin anneu a suspirare
bider su ballu e de non bi ballare.
Si suspiran chin pena bi at rejone
de si binde leare pensamentu.
Non b'est intrada Tilipa Puzone
ca non fin dies de divertimentu *
e nos at nadu a totu "atenzione,
ca sind'at bidu malu isperimentu"
non b'est intrada a su ballu brincadu
ca sa die aiat cunfessadu.
Aiat cunfessadu in determinu
pro no nos dare su cuntentu a nois,
sa parte de Luisa Marcunzinu
bi l'at testada a Elene Zinnoi
colat e narat unu pellegrinu
"custu ballu lu ballana in Gavoi"
Non b'est intrada Luisa a ballare
ca fit minore e galu a l'imparare.
Luisa s'at perdidu cussu gosu
de non cherrere intrare a divertire
una de cussas Juanna Pilosu
chi de bellesa podet presumire
a su babbu lu gramana dizzosu
ca l'at naschidu una rosa gentile
de cantu est bella e gentile sa rosa
est Juanna Pilosu luminosa.
Sa donosia sua est tantu manna
e innossente est che un'anzeledda,
bi fit Rimunda chin Larenta Sanna
ma non de agualare a Juannedda
prite nd'est prama de innare Osanna
ca est distinta dae minoredda
da innedda chend'enzat de Amore
pro l'isposare chin meritadu Onore.
Chend'enzat graduados in capeddu
a Juannedda pro la prezziare
ca mancari chi iscrian a Casteddu
una cumpagna non dene agatare.
Bi fit sa fiza 'e Caderina Nieddu
bella, onesta, e bona in su tratare
ma non dene agatare una cumpagna
mancari chi nde iscrian a s'Ispagna.
E chin custa las fago sas serradas
ca terminada in totu est sa cantone,
sas prusu chi bi fini assenziadas
fin Caderina e Teresa Bullone
ambas duas sorrastras istimadas
bellas de tratu e bonas de pessone
bonas totu su restu ateretantu
chi meritana lode, onore e bantu.
Sa cantone ajustada in allegria
totu a chent'annos che potan durare
iscultadela totu sa poesia
ca so de vena e bos cheglio cantare.
(*fit in tempus de caresima)


text:
Cantadores de Torpè_____________________________Tomeu Craba
Capra Tomaso, connotu Tomeu Craba, fit naschidu in Torpè su 7 'e austu de s'annu 1897 e nd'est mortu in Torpè su 8 'e sant'andria de su 1983.
Frade de su poete Salvadore Mattiu fit unu massaju ma a su bisonzu aiat fatu finzas s'operaju. Teniat duos annos de iscola e ischiat a lezere e a iscriere. Partidu a degheot'annos po sa gherra europea in sa Brigata Sassaresa fit abbarradu signadu dae cussa esperienzia, ghiradu a bidda sich'aiat cazzadu su costumene rustigu ma aiat sighidu a ponner cantones in sardu comente aiat imparadu a minoreddu.
In sa cantone dedicada a s'ammentu de sa gherra si ladin craros sos valores imparados in su fronte: Patria e Onore. Presidente de sos ex-cumbatentes at tentu po deghinas de annos s'ingarrigu de faeddare in sa commemorazione de sos rutos in gherra, donzi 4 de sant'andria.


text:
Cantadores de Torpè________________________Nicolinu Tarquini
MARIDU E MUZERE A REPETU
(otava serrada)
MUZERE
Maridu meu ses annu chin annu,
donzi sera mich'enis imbriagu,
ti l'apo nadu de nde bies pagu
ca isco chi ti faghet tropu dannu
mira chi como ses omine mannu
finas in letu ti leo su fragu,
non poto reposare cree a mie
dae su fragu chi 'essit a tie.
MARIDU
Martina lassa 'istare cussa allega
mira chi jeo no ti so chirchende,
tue pius de me ses ispendende
in tucaru e cafè in sa butega,
pro ti lu viere chin calchi collega
guasi ses sa domo arruinende
e no t'abbizas chi no est su 'inu
chi est arruinende a Nicolinu.
MUZERE
Nicolinu ses tropu curiosu
chi mi ghetas in cara su cafè
ma si nde leo lu leo pro te
ca ses de cussu puru fissiosu,
su 'inu, su tabbacu est ispesosu,
nara si cussu l'ispendes pro me
e tue non t'abbizas chie sese
chi ti divertis sa paga 'e su mese.
MARIDU
Totu su ch'apo jeo tribagliadu
no mi l'apo in zilleris divertidu
e no mi l'apo mancu costoidu,
su 'inari continu t'apo dadu
si calchi 'olta no bind'at restadu
ti l'as ispesu tue o remunidu,
ch'in su guzziu de sa cafetera
s'ispendet pius de s'imbriaghera.
MUZERE
Tue sos contos da los faghes mannos
e continu ti dais sa rejone
ma su chi ispendes tue imbriagone
no l'ispendo in cafè in duos annos
e no so jeo chi causo dannos
ca ti l'ispendes chin su butiglione,
chin amigos in fatu a su zilleri
pro irrichire calchi butegheri.
MARIDU
Tue leada l'as chin sa matana
ca non cheres chi ande a divertire
e mi cheres brivare de gudire
dendeti sa rejone a mala gana,
si calicunu cussizadu t'ana
jeo no bi so prontu a obbedire,
mancari chi mi neres goi e gai
de miche isviziare est unu mai.
MUZERE
Nicolinu proite nde faeddas
abbarra menzus a buca serrada
ca sa metade de sa zoronada
lu das a su zilleri de Rosedda,
inveces jeo chin d'una 'unnedda
la tenzo set'ot'annos tapulada
senza bi reventire a nde leare
ca bi cheret pro te in su bufare.
MARIDU
Tue sa limba no la jughes presa
bogas chentu maneras e iscusas,
ma su ch'as in iscarpas e in brusas
bi cheret unu mese de impresa,
pro cosa goi non miras s'ispesa
pro leare 'unneddas e pubusas,
ma cando jeo gasto calchi francu
ghetas in cara zilleri e istancu.
MUZERE
Si ti fis reguladu de su 'inu
chin megus fis istadu moderadu
e cantas boltas non til'apo nadu
chi das a rier finzas su 'ighinu,
si ti fis reguladu Nicolinu
meda prus pagu b'aias gastadu.
Jeo sena iscarpas ne bunnedda
chi paglio totu Maria Coedda.
MARIDU
Si 'essis male 'estida no est pro me
ca pro t'estire non t'apo brivadu,
ca sos dinaris ch'apo tribagliadu
til'as ispesu in tucaru e cafè,
lu potet narrer sa 'idda 'e Torpè
si totu jeo mil'apo gastadu,
si calchi 'olta besso pro disvagu
tando mi naras chi ghiro imbriagu.
MUZERE
A zilleris bi andas donzi die
ca de su 'inu non nde faghes mancu,
si tilu dana nieddu o biancu
de 'ogni tipu piaghet a tie
e apenas chi ch'essis da inie
s'atera tapa tando est a s'istancu,
su ch'ispendes in binu e sigareta
ti cheret totu sa paga cumpleta.
MARIDU
Si cheres de 'istare ritiradu
Martina deves cuntentare a mie,
bastan duos fiascos donzi die
pro lu vier in domo umiliadu
e jeo ap'a esser resignadu
de lu vier continu aculzu a tie,
si mi das cussu dae como in susu
a su zilleri non bi torro prusu.
MUZERE
A cussa idea non bi so vicina
de sa proposta tua Nicolinu,
si bator litros ti vies de 'inu
non ti bastat a s'annu una cantina,
gai ja mila pones sa ruina,
finzas briva de 'essire a su 'ighinu,
dendeti cussu tantu 'ista siguru
mi tocat de tentare a tie puru.
MARIDU
No b'at bisonzu no de mi tentare,
potes bessire puru a su 'ighinu,
bastes ch'a mie mi jugas su 'inu
fina a sa sola lu poto bufare,
ma no cheglio lontanu a tich'andare
pro dogni cosa menzus a vicinu,
si capiterat su 'inu a mancare
menzus chi sias pronta a lu leare.
MUZERE
Si fago gai bellu torracontu
cando ti jugo su 'inu a sos pese
son chentuvinti litros a su mese
e su 'e sa butega totu a montu,
mi chi su butegheri no est tontu
ca si cheret pagadu si bi crese,
si faghes gai sa paga 'e s'impresa
non bi resesso a pagare s'ispesa.
MARIDU
S'ispesa puru la potes pagare
chin sa metade de sa zoronada,
potes ischire in totu sa mesada
su chi cheret a mie pro fumare ,
unu terzu mi cheret pro bufare
mancari sias tue arrabbiada
e menzus bogatiche cussa idea
ca tantu no mi pones sa trobea.
MUZERE
Tocat a tie e totu a ti trobire,
no mi faeddes gai a murru tostu,
si Nicolinu fis istadu a postu
a mie mi devias obbedire,
no naro de andare a divertire,
ca a non bessire mai t'apo impostu,
ma medas boltas suzzedit a tie
chena ghirare an domo in die die.
MARIDU
Menzus Martina faghela finida
ca sa rejone non ti dao mai
mancari die e note abbarres gai
ma dae me non benis obbedida
a tie ti piaghet bene 'estida
e ispendende inoghe e iguddai,
e tue contra a mie ses continu
ca non cheres chi ande a bier binu.


text:
Cantadores de Torpè__________________Maria Zosepe Funedda
In d'una annada mala pro sa pastorizia, essende su maridu faghende su pastore, Maria Zosepe aiat azuadu sa familia faghende pane a bendere. A zertos chi l'inzediaian poeticamente, ca faghiat sa panetera, issa at rispostu chin d'unu mutu:
Mi 'anto ch'apo su donu
d'esserepo panetera
e fago frores e rosas
senza s'ateru prus mannu.
Mi anto ch'apo su donu
Iscas puru ateras cosas:
coso brocadu e pannu
seda e terziopera
e so impreada in su bonu.
Maria Zosepe ischiat cantare in bonas e in malas puru e a un'ateru provocadore l'at cantadu custu mutu:
Poveritu 'e te ite pelea
omine chi non bales mesu pezza
est menzus chi t'abbarres in cozolu
pro non bessire mancu a sa carrera.
Poveritu 'e te ite pelea
Tenes guastos de donzi manera
cari pijadu che femina 'ezza
male sestadu a palas d'aranzolu
mata 'e durdu, ancas de iscrarea.
In finis unu mutu postu cando, femina manna e mama 'e familia, fit abbarrada sola ca sos fizos che fin totus in foras de 'idda.
Mancu su note dromo
suspiro chin fastizos
Sa mente nde regiro
pensende a tanta cosa.
Mancu su note dromo
Cantu so dolorosa
pro comente m'ammiro
ch'apo pesadu fizos
manc'unu nd'apo in domo.


text:
Cantadores de Torpè______________________Antoni Maria Pala
SA DIE DE SOS MORTOS
(sonete)
Sa campana est sonende lentamente
a tocos de agonia e de currutu,
in cust'ora nos torran a sa mente
sos ch'amus prantu in altu e a sucutu,
sas oras tristas, sas dies de lutu
passadas pianghende 'onzi parente
cando sa morte inesorabilmente
sos menzus ornamentos at distrutu.
Chin d'una trista rughe a cabitale
suta unu fossu 'e metr'e mesu
consumit carre e ossos su mortale.
Eco, sa gelosia puntigliosa
s'oro usurpadu e a cua mantesu
benin a consumire in d'una losa.


text:
Cantadores de Torpè________________________Nicolinu Tarquini
A UNA CHI AT CRITICADU A MIE E ANTONI MARIA PALA
(terzina)
Narali goi a cussa pessone
chi si lasset sa limba a postu sou
prima 'e la mentovare in sa cantone,
si nono si cuminzo dae nou
a li dare su 'antu chi possedit
a cussa maca cherveddos de brou
si sos passos chi ghetat si los medit
prima 'e calculare a ater sos passos
si misuret sos suos ca cumbenit.
Ma sono de onore tropu bassos
e si crene chi sono totu gai
che a issos de cherveddos iscassos.
Su fatu sou no lu faghet mai
ca issa est un'ispina suta coa
punghende 'inoghe e punghende iguddai.
Ma prima 'e mentovare a Biddanoa
leamus custu indagine precisu
de custa maca ch'est faghende proa.
Jeo chin su cumpanzu so decisu
de li dare su 'antu in poesia
pro che la ponner in su Paradisu.
Dasset a mie e Antoni Maria
umbe passamus nois ambos duos
bi dassamus sa paghe e allegria.
Menzus chi pesset pro sos frutos suos
ca tantu ja che so subra sos fatos
de custa 'erveghe lanza in mesu 'e ruos
est zirende che sorighe a sos gatos
però li naro si no dat atentu
la zapamus che doddi intro sos latos.
Poi li dais custu avertimentu,
li naras dae parte 'e Nicolinu
chi dae como in susu istet atentu,
s'in Biddanoa bi colo vicinu
li dasso una ghirlanda in poesia
chi si l'at a ammentare pro cuntinu
pro cantu in custu mundu campat bia.


text:
Cantadores de Torpè________________________Efiseddu Pau
MAMA SOLA
Mama, prite sa vida in martirizos
sena b'aer motivu bos ponides?
Prite chin arguais e fastizos
Mi sezis nende chi bos consumides?
Ello s'azis pesadu tantos fizos
e mancunu in domo nde tenides
pruit'est chi pranghides vanamente
o umbe sono no azis in mente?
Sos fizos de bos dare prus dolore
e de prangher chin lagrimas a rios
sono sos chi pro semper sos adios
bos ana dadu in su menzus frore
e non pranghedas sos chi sono vios
ca si sono lontanu est chin onore,
no est birgonza ne befe peruna
su esser fora in fatu sa fortuna.
Pensade ch'una l'azis cojuada
s'ateru est sa Patria servende
e jeo pro esser fora terachende
ite motivu est chi de prangher b'ada?
No la coledas sa vida afannada,
no siedas continu suspirende
pensende chi donz'essere animadu
devet andare a umb'est destinadu.


text:
Cantadores de Torpè________________________Nicolinu Tarquini
A FIZOS MEOS EMIGRADOS
(Trintases)
A bois fizos in terra lontana
chin sardos e parentes in totue
zirende logu e zon'istraniera.
Abbandonada est sa Sardigna intera
sa chi fit tantu digna e calculada
est sa Sardigna intera abbandonada
sa chi fit calculada e tantu digna
abbandonada est s'intera Sardigna
paret chi siat passadu su fogu.
A bois fizos in terra lontana
chin sardos e parentes in totue
zirende istraniera zona e logu.
Cheria a custa mente dare isfogu
pro racontare comente est sa zente
cheria dare isfogu a custa mente
pro comente est sa zente a racontare
cheria a custa mente isfogu dare
pro comente sas cosas sono andende.
A bois fizos in terra lontana
chin sardos e parentes in totue
istraniera sa zona zirende.
'Ogni chentu unu ebbia ch'est restende
dae su Gennargentu a Baronia
'ogni chentu ch'est restende unu ebbia
dae sa Baronia a Gennargentu
restende est unu ebbia dogni chentu
sos bezzos solu ca son soferentes.
A bois fizos in terra lontana
zirende logu e zona istraniera
in totue chin sardos e parentes.
Sas cosas sun torradas diferentes
ca sas isposas solas sun restadas
sas cosas diferentes sun torradas
ca solas sun restadas sas isposas
torradas diferentes sun sas cosas
unu est inoghe s'ateru est incue.
A bois fizos in terra lontana
zirende logu e terra istraniera
chin sardos e parentes in totue.
Fuidu, iscapadu as finas tue
e as su nidu tou abbandonadu
finas tue as fuidu, iscapadu
abbandonadu as su tou nidu
iscapadu as finas tue, fuidu
a cussu logu ca b'at miliardos.
A bois fizos in terra lontana
zirende logu e terra istraniera
in totue chin parentes e sardos.
Tenzende nostalgia e reguardos
pensende ch'a lontanu as a Maria
reguardos tenzende e nostalgia
ch'a lontanu as a Maria pensende
nostalgia e reguardos tenzende
muzere e fizos lontanu tich'ana.
Chin sardos e parentes in totue
zirende logu e zona istraniera
a bois fizos in terra lontana.
Com'in sa nazione italiana
in dogni domo b'at confusione
com'in s'italiana nazione
confusione ba't in dogni domo
s'italiana nazione como
paret torrende a su tempus de gherra.
Chin sardos e parentes in totue
zirende logu e zona istraniera
a bois fizos in lontana terra.
Sa zente sardignola in dogni perra
soferente restende est a sa sola
in dogni perra sa zente sardignola
a sa sola restende est soferente
in dogni perra sa sardignola zente
disisperados chin pena e fastizos.
Chin sardos e parentes in totue
zirende logu e zona istraniera
a bois in lontana terra fizos.
Cantos minores no ana consizos
sos genitores in terra lontana
cantos minores consizos no ana
in terra lontana sos genitores
consizos no ana cantos minores
e pagos bind'at ubbidientes.
A bois fizos in terra lontana
zirende logu e zona istraniera
in totue chin sardos e parentes.


text:
Cantadores de Torpè________________________Nicolinu Tarquini
INVOCAZIONE A SA MADONNA
(otava serrada)
A tie prego vergine Maria
mama dileta de su Redentore
ch'as allevadu chin cura e amore
dae essende infante su Missia,
a tie fago una pregadoria
pro ti lodare e pro ti dare onore,
si mi das musa e mi dais talentu
cheglio faghere a tie un'argumentu.
Tue Maria tenes su podere
de mi dare talentu 'e ti lodare
e mi potas sa musa aumentare
a cunforma a s'idea e piaghere,
tue Maria tenes su podere
de mi poder sa mente illuminare
e si mi das talentu 'e poesia
onore e bantu ti dao Maria.
Ses mama de bellesa e de fortuna
angelica funtana de amore
ses mama de bellesa e de candore
reina de istellas, sole e luna
ses mama de su mundu sola una
guidatrice de su pecadore
tue ses mama de totu su mundu
consoladora de su moribundu.
Totu Maria ti solin pregare
in crejas, ispidales e cumbentos,
in tribbunales e dibbatimentos
totu a tie usana invocare,
sos chi sono in gherra pro gherrare
pregana a tie in sos cumbatimentos,
sos chi son cundennados in s'isiliu
ti pregan de lis dare domiciliu.
Totu sa oras ti pregan Maria
in ispidales e in minieras
in colunias, bagnos e galeras
totu ti faghen sa pregadoria,
soferentes de ogni maladia
pregan a tie manzanos e seras
dimandendeti azudu a los salvare
de cussas oras malas a passare.
Tue Maria as su mundu salvadu
gai nos salves da ogni tempesta
tue nos salves de ira e de pesta
e podas perdonare ogni pecadu
ei su mundu cand'est agitadu
sa manu tua lu ponzat in festa
ei sa zente ch'est vivende aflita
l'azues cun sa manu beneita.
Tue Maria as sa divinidade
su tempus malu lu torres in bonu
e dae su celeste e altu tronu
manda tue sa menzus dignidade,
des a sos cundennados libertade
e a sos pecadores su perdonu
e totu sos chi sono in suferenzia
azues cun sa tua onnipotenzia.
Maria t'at dognunu in coro sou
ca ses tue de totus prodetora,
t'ana pregadu e ti pregana ancora
e t'afestan dogn'annu 'e 'Inu Nou,
chin su dignu e potente brazzu tou
azua ogni emigrante chi ch'est fora
ch'a sa futura festa ch'an in coro
torret dognunu allegru a domo insoro.
Maria ses de grassias piena
mama diletta 'e su verbu divinu
su Signore cun tegus est in sinu
Su ch'at sufertu in sa vida terrena
e a tie Maria Nazarena
dae coro ti pregat Nicolinu
chi 'enzat custu tempus cambiadu
sena b'aer tristura e né pecadu.


text:
Cantadores de Torpè________________________Nicolinu Tarquini
SOFIETO E TUNTUNNIU
Posta paris chin Antoni Maria Pala, un'otava per omine.
(otava serrada)
Sofieto una die abbinazzadu
li narait de gai a Tuntunniu
"sa gana de ti cherrer cojuadu
ti ch'est intrada tropu primidiu
ma de parizzas chi nd'as domandadu
ti lassan currer che pische in su riu
pagu chircadu in d'unu letu vastu
comente zovaneddu 'e pagu imprastu".
Tuntunniu rispondet a dovere
arrabbiadu e a bavula in buca
nende "tue as brincadu sa carruca
e ses ancora a zapare muzere
ca nissunu t'aiat piaghere
faghias: dimandadu e dadu zuca;
non nde chirches batia e ne bajana
ca tantu prus de zuca non ti dana".
Sofieto pighendeche a sa nue
si pesa rizzu dae sa cadrea
nende "sas zucas mannas las as tue
sa 'ennida ch'as fatu a bidda mea
ca non bind'amus ne bella, ne fea,
ne pizzoca, ne bezza a pesa rue,
costazi cota che figu in istiu,
chi si cherfat leare a Tuntunniu".
Tuntunniu li faghet una fica
longa cantu una coa 'e cassarola
e li narat "de zuca in 'ogni iscola
tind'as buscadu una provista rica,
zuca nachi t'at dadu Murritola
e zuca puru a tie an dadu in crica
Conch'e isporta chin Car'e padedda
Punzuda chin Sannita e Manchitedda".
"Lass'istare padeddas e isportas
de Punzuda e in crica santuaria
ca tenes zucas de s'iscola agraria
in totu sos cozolos chi ti 'ortas,
ello non til'ammentas de Malaria
cando tich'at cazzadu bator bortas,
insumma a tilas cogher no as padedda
sas zucas de Sannita e Manchitedda".
"E tando como lu fato a dispetu
e minde chirco una bella bella
ca si m'ingranit su trigu 'e s'innetu
la campo mama e fiza marturella,
ca si chelzo cojare so a tretu
pro chi jugat in fatu sa 'itella,
in duos cartos si non b'at istrinta
in Sa Marmara ocannu bessit trinta".
"Lass'istare sos trintas e barantas
in cussa terra de pabaranzolu,
trigu 'onu bind'apo in Ferrazzolu
chi si colas inie tind'ispantas
ch'in cussa mata noa chi ti 'antas
non bi 'essit su pane pro te solu
ca chie at bidu e bi connoschet trigu
nanchi b'essit tres lados e azigu".
"Ma eo no ap'isetu in trigu ebbia,
oramai sos contos suni fatos,
ca si 'endo su ch'apo in bidda mia
m'acumodo de domos e palatos,
de letu 'onu e de biancheria,
de bancas, de cadreas e piatos,
ma si t'isposas tue pro fortuna
la jughes a s'albergo de sa luna".
Jeo si mi cheglieren tenzo intradas
prus chi non tue poveru mandrone,
ca chin sas funes ei su furcone
sos tontorrones mi campan debbadas,
e poi tenzo tres partes pagadas
de sa domo chi amus a cumone,
senza contare su chi tenzo a cua
chi superat su ch'as in bidda tua".
"Bastes sa cantilena finichela
ca como che so bell'e a cucurru
non siat chi sa lara chin su murru
ti fata rujas che fram'e candela,
ist'a biere a mata de tamburru
chi non trazes su ludu 'e sa carrera
ca si manu ti ampilo de botu
non ti connosches mancu tue e totu".
"Non diat esser s'arga 'e Tuntunniu
chi dait punzu a cara a Sofieto,
omine che a tie si m'apreto
ti fago currer che pische in su riu
o ti fago che cantu 'e tatalliu
s'abberu abberu in totu m'inchieto
e si non finis chin custos murrunzos
'isto pagu a ti dare duos punzos".
"Punzos no minde dais ca non bales
mancari l'apas in s'intenzione
emmo ch'est a zirare in bidatone
o in fatu sos rios e canales
fatende senza contu sos penales
pro chi sias passende in s'istradone,
ma si brullas chin megus Sofieto
tiche fato sas laras che soneto".
"Tando si tila sentis como e totu
ti fago 'idere a Jagu Lampende
istadi mudu ca tilu so dende
leadi dae me custu cazzotu,
istade firmos chin cuss'abbolotu
ca ndeli so un'ateru aporrende,
istade firmos no mi mantenzedas
ca custu sero chende goglit medas".
"Si tando de mazare tenes gana
la provamus sa forza Sofieto
ca si t'addobbo eo unu direto
ap'a parrer papende una banana,
a su punzu t'ischerfio che rana
si abberu abberu eo m'inchieto,
ca ti bastat chin duos punzos solu
pro ti fagher sa cara che majolu".
"Tando si pones mente la finimus
e terminamus custa chistione,
sas zucas las ponimus a cumone
e si amus ispazzu las bendimus,
de custas zucas ite nde faghimus
tenzendelas debbadas a muntone,
s'amus ispazzu las bendimus como
ca non bind'istat ateras in domo".


text:
Cantadores de Torpè______________________Antoni Maria Pala
LAMENTOS DE UNA ZOVANA
(otava serrada)
Sola senza cunfortu e senz'amparu
so restada che frunza in mesu campu,
prite cantu tenia de pius caru
isparidu miss'est che unu lampu,
brivada de cunfortu e de riparu
senza b'aer rimediu ne iscampu,
pianghende de coro tota vida
sas culpas de sa sorte incrudelida.
Sas culpas de sa sorte traitora
piango not'e die amaramente
ca so restada ispoza de sa zente
chi m'aiat culladu in sa prim'ora,
oje de babbu e mama nde so fora
ca sa sorte at ziradu a diferente
restendemi s'ammentu solu ebbia
de sos recreos de sa pizzinnia.
De sos dulches recreos de s'infanzia
m'est restadu unu sonniu isvanidu,
pesada in d'unu mare de bundanzia,
rica de donzi afetu inteneridu,
circundada de parentes de costanzia
chi mai poto ponnere in olvidu,
oje resto isolada e senza gosu
atraessende unu tempus penosu.
Oramai sos annos son passados
chi pro me fin diletu e cuntentesa,
pro me fin 'eranos profumados
sos chi passao tando, ite bellesa,
vida ispensierada e senza ofesa
chin totu sos disizos apagados,
donzi die su sole a prim'essida
mi regalait una menzus vida.
Tando no mi curao si vivia
coment'a oje in d'una frazione
ca reina assoluta mi paria
de sa prus importante nazione:
Roma, Londra, fin nudda in paragone
de sos afetos de sa familia
chi nos cuncambiaiamus continu
dae su chi nos palpitat in sinu.
Ite menzus delizia e cuntentu
si potet olobrare in custa vida
de cando sa famiglia tot'unida
vivet senza disturbu e pensamentu?
e de cussa delizia nodida
fia possedidora 'onzi momentu
finzas a cando sa sorte contraria
m'at obligadu a viver solitaria.


text:
Cantadores de Torpè________________________Nicolinu Tarquini
SU 'INU TENET CULPA
(terzina)
Totu sa culpa est de su butiglione
si non camino justu in su caminu,
paret ch'est totu meu s'istradone,
dao sa culpa e nd'est reu su 'inu
ca mi faghet andare a zighi-zaga
jughendemi che abba in su trainu.
Cand'intro a su zilleri intro chin braga
ma cando ch'esso non connosco mundu
ca ch'essit gai sa zente imbriaga.
Ma andende a calculare in fund'in fundu
sa neghe chi so dende a deus Bacu
la tenzo jeo si ziro a intundu,
ca dopo tantu ch'est prenu su sacu
chi no lu poto su pesus leare,
isto gherrende peus d'unu macu
cand'enit s'ora de mi ritirare,
andende in su caminu a passu lentu,
caminende e non poto caminare.
Non timo s'abba, su fritu, su 'entu,
ca cando ch'esso gai abbinazzadu
afronto de s'inferru ogni turmentu.
Medas boltas bil'apo minazzadu
a su 'inu malignu e prepotente
de 'istare chin megus moderadu
si non calchi die malamente
sich'isconzat chin megus divertende
si mi faghet birgonza in cara 'e zente.
Tantas boltas chin megus bufonende
e jeo perdonende dogni die
però a puntu malu m'est batende.
Como bos conto su ch'at fatu a mie:
cuddu note chin isse in zilleri
fia a mamentu 'e mi dormire inie,
ca est gai su 'inu bufoneri
ca no rispetat prideros ne prades
pro chi siat in logu furisteri.
Intrat in mesu 'e sas soziedades
tentende 'e coglionare s'individu
in sas oras chi mancu bi pensades.
Finamentas signores amus bidu
faghendelos cantare in poesia
mancari siat pagu divertidu
ca deus Bacu tenet sa mania
de coglionare finas sos signores
si abbarran chin isse in cumpagnia.
Lu connoschimus mannos e minores
e li damus sa neghe poveritu,
però sa neghe est de sos bufadores
ca non nde lassan in su mesu litru.


text:
Cantadores de Torpè________________________Zosepeddu Chessa
Est naschidu in Torpè su 16 'e freagliu de su 1922 e nd'est mortu in Torpè su 20 'e triulas de su 1992. Teniat sa licenza elementare, massaju in zoventude at a su bisonzu fatu ateros trivaglios: carpentieri, collocadore, capiscuadra forestale; dae su 1975 po problemas de salude at fatu su bidellu 'e iscola innantis in Seulo e poscas in Torpè. Omine religiosu s'est semper impignadu comente volontariu in s'ACLI. Fizu de unu poete, mancari de su babbu no nos abbarret como mancuna cantone, aiat imparadu dae minore a ponner poesias.
Inoghe pubblicamus tres sonetes pro gentile cuncessione de sa muzere Lisandrina Dalu.


text:
Cantadores de Torpè______________________Antoni Maria Pala
UNU CONSIZU
(otava serrada)
Custu solu t'averto pro continu
si cheres viver omine educadu:
chi non ti lees su vissiu 'e su 'inu,
ca si lu vies male misuradu
diventas tue e totu un'assassinu
de sas virtudes chi Deus t'at dadu,
senza contare chi si faghes fizos
ti naschin chin sos propios fastizos.
Si 'enis a su 'inu avissiadu
tue e totu su samben t'avelenas
ca pro vier su 'inu a tassas prenas
parizzos si an sas dies chirzinadu
ei sos fizos chi an ingeneradu
jughene samben malu intro sas venas
e sono bios chin dispiaghere
vitimas de s'alcolicu podere.
Custu solu t'averto e racumando
pro cantu duras biu tinde ammenta,
prite su 'inu, si non como tando,
ti lassat indelebile un'imprenta
e sinde at bidu dae cando in cando
restare chin sa vida mes'ispenta,
e tando tropu a tardu sinde abbizan
ch'issos e totu si demoralizan.


text:
Cantadores de Torpè________________________Nicolinu Tarquini
PRO UN'EBBA CURRIDORE
(otava serrada)
Un'ebba curridore cheren bendere
benide chi leades a baratu
ca su mere su calculu s'at fatu
chi s'ebba non la potet pius atendere,
a totu cantos lu dao a intendere
chie sentit de fagher su cuntratu
e leades barata un'ebba 'ona
cantu sas menzus de totu sa zona.
In logu nostru est cust'ebba lizera
cand'est currende est furia che bentu
a como l'an provada pius de chentu
a cursa longa e a mesa carrera,
finamentas in bidda furistera
l'an distinta ca premios at tentu
e como ch'est torrada a logu sou
dogni die b'at curridore nou.
Tenet sa fama comente a Billinu
chi fit in bidda su pius galanu,
comente a issa in Desulu montanu
ch'at dassadu sa fama pro continu,
a mie mil'at nadu unu fantinu
ca l'at bida currende in Campidanu,
custu fantinu mil'istait nende
chi fit sa prima in Desulu currende.
Dae sende puddedra fit ladina
chi diventait un'ebba balente,
a mie mi l'at nadu meda zente
chi currende est sa menzus calavrina,
sende chi est arrazza torpeina
podet fagher figura in Continente
ca si l'illenan azigu sa briglia
benit semper sa prima in sa trotiglia.
A s'ebba la connosco tantos annos
comente la connoschet su padronu,
a s'ebba li connosco donzi donu
ca potet currer chin sos caddos mannos,
podet leare premios e pannos
si la manizat curridore 'onu
ca pro chi siat longa sa carrera
arrivat prima lizera lizera.
A s'ebba li connosco su difetu
chi cando curret est de aguantu
e nd'est rejone si li do su 'antu
ca forzis l'apo curta calchi tretu
e pro cussu li dao su rispetu
ca fina a mie est piaghida tantu.
L'apo provada fina in logu malu
ma bos pariat currende in su palu.
S'ebba est bona ma non bos fidedas,
su primu tempus andade a pianu,
cant'istat s'ebba a connoscher sa manu
in logu 'e muru altu non brinchedas,
gai furios meda non b'andedas
ca a mie mich'at rutu unu manzanu,
fit una die 'e festa de prezzetu
cando l'apo connotu su difetu.
Mai l'apo connota difetosa
finas a tantos annos chi l'aia
però como at leadu sa mania
chi currende s'est fata fissiosa
dae la jugher tropu furiosa
currende bos iscassat in sa via,
Jeo ja l'isco ca l'apo provada
ca da issa apo tentu un'iscricada.
Curridores bi dade atenzione
a totu cantos ja bolu so nende
dae sa tanta furia currende
ambos nde semus rutos in burrone
e menzus caminade in s'istradone
ca sezis pius salvos caminende,
jeo ca la connosco so siguru
chi currende ch'imbolat ater puru.


text:
Cantadores de Torpè________________________Franziscu Satta
PREGADORIA A SU SIGNORE
(moda)
O s'amadu divinu Redentore,
chi pro culpa de su pecadu anzenu
in su Golgota afrontadu as sa rughe,
cun s'infinidu tou, immensu amore,
beta a su mundu s'isguardu serenu,
illuminalu de sa Tua immensa lughe.
In ue gherra b'at, paghe nos jughe
e cun sa leze justa Tua faghe,
sos tortos, sos isbaglios nos curreze.
In subra custa ingrata e dura terra
Paghe nos jughe in ue b'at gherra
e cun sa leze justa Tua faghe,
in ue gherra ba't nos jughe paghe
e faghe cun sa Tua justa leze,
sos tortos, sos isbaglios nos curreze
in subra custa dura terra ingrata.
Siat sa voluntade Tua fata,
ognunu amet s'ateru che frade,
siat fata sa Tua voluntade,
'ognunu a s'ateru che frade lu amet,
chi 'ognunu su benessere bramet,
s'amore, sa cuncordia e s'allegria.
Totu apedas custa idea mia
pro viveremus in manera justa.
O paghe abberi dogni frontiera,
mi frontieras serradas sunu medas,
custa idea mia totu apedas,
pro viveremus in manera justa,
totu apedas s'idea mia custa,
pro viveremus in justa manera.
O paghe abberi dogni frontiera,
mi medas frontieras sun serradas,
ispezzalas sas inicuas ispadas
e preferi s'afetu a sa discordia.
O s'amadu divinu Redentore
.
S'allegria, s'amore e sa cuncordia.
Placalas Tue sas iras funestas,
sos lutos e dolores gira in festas,
cuncedi afetos a mannos e minores.
Ch'oghes s'umanidade dae afannos,
dae s'altu podere osserva e mira.
Sos lutos e dolores in festa gira,
cuncedi afetos a mannos e minores,
gira in festas lutos e dolores,
cuncedi afetos a minores e mannos.
Ch'oghes s'umanidade dae afannos,
osserva e mira dae s'altu podere,
ca ses padronu assolutu e ses mere,
immensu, onnipotente, justu e bonu,
ca assolutu ses mere e padronu
immensu, onnipotente, bonu e justu.
Deo a Tie ti prego pro custu,
cessalu de su mundu 'ogni errore.
O s'amadu divinu Redentore
.
S'allegria, cuncordia e s'amore.
Ue desertu b'at nascat fiore
E 'ogn'essere umanu in paghe pascat.
Ponebi Tue sa divina manu,
apas de chelu sas portas abbertu.
Nascat fiore ue bi at desertu,
e 'ogn'essere umanu in paghe pascat,
ue desertu b'at fiore nascat,
in paghe pascat 'ogn'essere umanu.
Ponebi Tue sa divina manu,
apas de chelu abbertu sas portas
e a sos soferentes los cunfortas,
Tue a sos bisonzosos los azues,
si sa malvagidade la distrues
pius serena est s'umanidade.
Usa clemenzia cun severidade,
salves chie est colpidu de violenzia,
rende justissia a su colpu rezzidu,
frena sa violenta mente otusa.
Clemenzia cun severidade usa,
salves chie est colpidu de violenzia,
severidade usa cun clemenzia,
salves chie de violenzia est colpidu.
Rende justissia a su colpu rezzidu,
sa mente violenta otusa frena.
Ispezza de 'ogni male sa cadena,
regnet s'incontrastada fratellanzia,
nessunu colpet ne fagat mancanzia,
'ognunu vivat cun modu serenu,
amet su sou e rispetet s'anzenu,
cun d'un'afetu e amore profundu,
ch'est un'abbert'e oju in custu mundu.


text:
Cantadores de Torpè__________________________Efis Mattiu
Efisio Mattiu fit naschidu in Torpè in s'annu 1837 e nd'est mortu semper in Torpè su 15 'e martu de su 1883 a s'edade de barantases annos. Ischimus chi fit unu massaju, no ischimus sas iscolas ch'aiat fatu o si ischiat a lezer e a iscriere. No at lassadu fizos mascros (su fizu de doigh'annos sich'est mortu tres meses a pustis de isse) e gai sich'est mortu finzas su sambenadu de Mattiu chi est abbarradu pezzi comente istivinzu de sos fizos de sas netas. Est su primu de un'erenzia de poetes: Salvadore Craba Mattiu, Maria Zosepe Funedda, Efiseddu Pau, Tomeu Craba e ateros prus zovanos. De Efiseddu Mattiu, chi est su prus antigu de sos poetes chi inoghe presentamus, nos son abbarradas pagas cantones chi sono istadas goglidas dae Efiseddu Pau, sende ancora pizzinnu minore in sas iscolas elementares, suta detadura de sa mama Maria Zosepe Funedda. Sono totu cantones de amore diligas e dulches, cantones de 'antidu chin paragones altos, fraigadas totu inintro de sa tradizione de s'otichentos sardu, infirzidas de paraulas como pagu impitadas comente rellughida, diosa, irghenzu, ofeu, regiros e imprestadas dae s'ispagnolu comente ermosura, discansare, verdadera, paraulas e paragones chi s'azzapan in medas cantones de cussu tempus in totu sa Sardigna.
Son tres cantones postas in otavas, otavas guasi semper ligadas s'una chin s'atera ponzende paraulas de sa serrada de 'onzuna in su primu versu de sa sighente, comente si usaiat cantare in cussos tempos.


text:
Cantadores de Torpè____________________________Carulinu Nonnis
UNA ROSA
(trintases)
In su jardinu terrestre est naschida
una rosa benigna e verdadera
ch'est de sos ojos mios veru incantu.
Su coro palpitante bramat tantu
a simile tesoro esser amante
bramat tantu su coro palpitante
esser amante a simile tesoro
bramat tantu su palpitante coro
de un'amore perfetu e sinceru
In su jardinu terrestre est naschida
una rosa benigna e verdadera
ch'est de sos ojos mios incantu veru.
Ses s'ammiru de su mundu interu
ca s'amore prufundu dat regiru
de s'interu mundu ses s'ammiru
ca dat regiru s'amore prufundu
ses s'ammiru interu de su mundu
relichia chi m'as postu in disilvios.
In su jardinu terrestre est naschida
una rosa benigna e verdadera
incantu veru de sos ojos mios.
Minerva, Melpomanu, Eratu e Clio
ti cunservat che rosas in beranu
Eratu, Clio, Minerva e Melpomanu
che rosas in beranu ti cunservat
Eratu, Clio, Melpomanu e Minerva
relatan simpatia justa e vera.
In su jardinu terrestre est naschida
ch'est de sos ojos mios veru incantu
una rosa benigna e verdadera.
Istella circulante in s'atmosfera
nara si bella nd'as 'idu assimizante
in s'atmosfera istella circulante
s'assimizante nd'as bidu nara bella
in s'atmosfera circulante istella
declara si nd'as bidu pius digna.
In su jardinu terrestre est naschida
ch'est de sos ojos mios veru incantu
una rosa verdadera e benigna.
Dea imperatrice in sa Sardigna
chi recreas dogni anima infelice
in sa Sardigna dea imperatrice
infelice dogn'anima recreas
in sa Sardigna imperatrice dea
prenda de oro sa pius famosa.
In su jardinu terrestre est naschida
ch'est de sos ojos mios veru incantu
verdadera e benigna una rosa.
O gema diamantina e preziosa
diadema giucunda e subrafina
o gema preziosa e diamantina
giucunda e subrafina diadema
diamantina e preziosa gema
abbagliu raru de cantos l'an bida.
Una rosa benigna e verdadera
ch'est de sos ojos mios veru incantu
in su jardinu terrestre est naschida.


text:
Cantadores de Torpè________________________Pepinu Coronas
Fizos de Roma faghen ausentu
a pes de monte Nurres in antigu,
piantan binzas e laoran trigu,
forman jardinos chin raru talentu.
Allevan s'abe e dae cada armentu
traen, industriosos, ricu abbigu,
bestin de ulia e laru 'ogni montrigu,
fraigan e Torpè at fundamentu.
Mesu illustre e celebrada zona
chin ondra 'e vagos pitorescos litos,
in costa d'Ichnusa a su levante,
fra casteddos e turres chi corona
faghian tando subra de almos sitos
a Feronia antiga non distante.


text:
Cantadores de Torpè________________________Andria Chessa
ATITU PO SA MORTE DE VISSENTE ADDIS
No cantas prus a ballu e a mutu
chin cudda 'oghe tua bella tantu
ma cantan fizos tuos in piantu
su disisperu mannu e su currutu.
No cantas prus in fatu de s'armentu
sas cantones, sos contados antigos
ma si lezet in cara 'e sos amigos
su dispiaghere forte e su turmentu.
Tue como no murghes prus sa gama
mujadu e infustu de suore
ma pranghen fizos tuos in dolore
e gramende graman solu mama,
ca sos amigos a palas t'an jutu
a sut'e s'umbra de su campusantu
e maju chi pariat un'incantu
s'est bortadu in orrorosu lutu.
Su 'ider sa familia in disisperu
como aturdit su coro pius duru
ca mannu, tropu mannu, nd'est su dolu:
"no ses mortu, fizu me', no est beru",
"oh, maridu leach'a mie puru",
"torra babbu, no no mi lasses solu".


text:
Cantadores de Torpè________________________Nicolinu Tarquini
MODELLU CANTADU PO S'AFIDU DE ONORADU ADDIS
S'iscultades bos canto unu modellu
a Onoradu cun sa cumpagnia
ca como cuminzende est chin Maria
de abrazzare su tempus novellu
che a Santu Zosepe su gravellu
bos nascat in s'isposu ambos unidos
cando umpare bos dades sas manos.
A chent'annos duredas ambos sanos
e senza afannos sa vida passedas
ambos sanos a chent'annos duredas
e passedas sa vida senza afannos
ambos sanos duredas a chent'annos
e senza afannos passedas sa vida,
dae Deus bos siat cuncedida
in dogni bene a bonde profitare.
A s'annu unu bambinu a lughe dare
ch'a mannu lasset fama in su terrinu
a s'annu a dare lughe unu bambinu
ch'in su terrinu lasset fama a mannu
unu bambinu a dare lughe a s'annu
ch'a mannu in su terrinu lasset fama
bos nascat cussu frutu a piaghere
dae su primu numen chi pesades.
S'iscultades bos canto unu modellu
a Onoradu cun sa cumpagnia
ca como cuminzende est chin Maria
de abrazzare su tempus novellu
che a Santu Zosepe su gravellu
bos nascat in s'isposu ambos unidos
cando umpare sas manos bos dades.
Cantu bois in vida disizades
bos siat cuncidida da 'ogni santu
bois in vida disizades cantu
bos siat da 'ogni santu cuncidida
cantu bois disizades in vida
da 'ogni santu cuncidida siat
totu su chi bramades chi bos diat
de bene, de fortuna e de onore
fin'a sos prus minores favoridos.
Dedas pane e recatu a sos famidos
chi finas 'ogni cane 'enzat atatu
a sos famidos dedas pane e recatu
benzat atatu finas 'ogni cane
a sos famidos dedas recatu e pane
dae su bene ch'in manu tenzedas
chi totu sos famidos atatedas
poi bos nascat unu coro 'onu
d'atatare a dogni bisonzosu.
S'iscultades bos canto unu modellu
a Onoradu cun sa cumpagnia
ca como cuminzende est chin Maria
de abrazzare su tempus novellu
che a Santu Zosepe su gravellu
cando umpare sas manos bos dades.
ambos unidos bos nascat in s'isposu.
In dogni cosa ti fagas bundosu
chi sodisfagas sa zente afannosa
e ti fagas bundosu in dogni cosa
chi sa zente afannosa sodisfagas
in dogni cosa bundosu ti fagas
chi sodisfagas s'afannosa zente
e potas irrichire 'ogni parente
dae su chi t'avanzat de su bene
fagat dogni parente unu castellu.
Ca como cuminzende est chin Maria
cando umpare bos dades sas manos
bos nascat in s'isposu ambos unidos
che a Santu Zosepe su gravellu.
Totu sos chi sezis in presenzia
fortuna a totu e bona permanenzia.


text:
Cantadores de Torpè_____________________________Luca Doddo
Nara, Efiseddu, apenas arrivadu
calchi cassa de birra ch'est colada!?
Ca t'an sos cumpanzos visitadu
da ch'ischid'an sa tua rientrada.
E t'an aere sas novas dimandadu
de cust'Isula nostra abbandonada,
e so siguru chi bi lis as nadu
chi s'Isula est benzende a mal'istadu.
In tota canta s'Isula Ichnusa
sono restende sas campagnas solas
prite sas menzus forzas sardignolas
d'emigrare lontana s'est illusa
ma si s'Isula tua che la imbolas
cando rientras l'agatas cunfusa,
senza su bestiamine distrutu
agatas sos terrinos senza frutu.
Va bene chi bos sezis emigrados!
pro cale iscopu? si potet ischire?
ca bos at una mama abbandonados
e custrintu bos at a bos fuire?
ma potides pensare e presumire
ch'agatades sos benes consumados
e nd'est a bider si l'azis trivagliadu
su ch'azis perdidu e su ch'azis lassadu.
Oltres su bene chi est imboladu
trivagliadu bagnendebos sos chizos,
emigrende un'omine isposadu
chi lassat sa muzere chin fastizos
ca da chi si est su babbu allontanadu
ite piega leana sos fizos?
partin pro contu insoro senza frenu
dae ch'esser su babbu in logu anzenu.
E i sos fizos de Guglielmone?
bene los tratan o a donzi manera?
penso: sos anzianos de trinzera
s'an ammentare calchi ocasione
ca in s'italiana frontiera
fatu b'an una bolla de sabone
anzis su colpu duru, forte e grave
l'an tentu in s'atacu de su Piave.
Non bos faeddo de tempos antigos
però de baranta'annos narrer poto,
dae su bindighi a su degheoto
chin sos tedescos fimus inimigos
e oje sezis bennidos amigos
ma ischiavos insoro bos dennoto,
sinde faghen sa befa e sinde rien
e in sas bassas rigas bos iscrien.
Bastet! bos tocat de fagher sos surdos
pro evitare calchi chistione,
bos traten de legitimos o burdos
bos tocat de lis dare sa rejone
ca sono prepotentes e ingurdos
finzas fora 'e s'insoro nassione
e menzus como in sas domos insoro
bos faghen campare a creba coro.


text:
Cantadores de Torpè______________________Pera e Salvadore Ispanu
Spanu Pietro (Pera) fit naschidu in Torpè su 6 de maju de su 1903 e nd'est mortu su 23 de jannagliu de su 1971. Salvadore Ispanu, frade de Pera, fit naschidu su 23 de abrile de su 1911 e nd'est mortu su 21 'e triulas de su 1995. Fin ambos duos massajos e chin paga iscola, tenian però boghe 'ona e fin connotos de sos menzus cantadores a tenore de sa 'idda. Ischian cantare in poesia, finzas a bolu, ma no an iscritu mai sas cantones insoro.
Po cussu inoghe potimus presentare pezzi duos sonetes, postos a puntigliu tra frades, dedicados a sa morte 'e su puddu e cantados in su 1946; custos sonetes nolos at nados Juanne Ghisu de Torpè e son istados currezidos e cunfirmados dae Juanne Ispanu (Janne Funedda), su fizu de sa biada 'e ziu Pera.


text:
Cantadores de Torpè__________________Salvadore Mattiu
SA MUZERE E I SU MARIDU
(otava serrada)
SU MARIDU
Mal'apat chie ti m'at cunsizadu
a mi leare a tie pro muzere
sa die chi mi so cojadu
de improvisu mortu mind'essere
sa zoventura mea disdiciadu
la so colende chin dispiaghere
dae cando a muzere tenzo a tie
no apo pasu ne note e ne die.
SA MUZERE
Jeo m'essere morta de azzidente
prima ch'a tie aere connotu
malaigo 'ogn'amigu, 'ogni parente
ch'a mi leare a tie an dadu votu
ca so in manos de unu terpente,
iscura, abbandonada dae totu.
Mi restan solu afannos e suspirios
chin arguais, penas e martirios.
SU MARIDU
Arguais, martirios e penas
non ti los apo jeo causados,
ses tue chi m'as postu sas cadenas
totu, manos e pes jugo ligados,
mi si sicat su sambene in sas venas
cando m'ammento sos tempos passados
ca fia postu de magasinu prenu
e oje so a maniale anzenu.
SA MUZERE
S'a maniale anzenu ses torradu
no est pro malu tramesonzu meu,
est c'a sa mandronia ti ses dadu
mischinu ca ti agradat su recreu.
Cari cotu chi ses pagu seradu
siat chi non faeddes che intreu
it'est sos magasinos chi tenias
chi mancu 'este in dossu non jughias.
SU MARIDU
Ancu ti jugana ligada a galera!
Cussu puru ti pones a sa nega!
Trigu aia e dinari in garrighera
mancari oje apa totu a rega!
Est chi sa balla de sa cafetera
nde l'at carradu totu a sa butega
e como chi l'as totu baragliadu
mi naras chi non nd'apo trivagliadu.
SA MUZERE
Totu s'iscusa est dae su cafè
chi t'at arruinadu su graneri,
però tue nde gastas prus de me
solu chin su chi das a s'istancheri,
su chi trivaglias non bastat pro te
ca se aviziadu a su zilleri,
e no est su cafè su segacoddu
pro gastare a die 'e mesu unu soddu.
SU MARIDU
Bae chi jeo su 'inu lu lasso,
gai lasses su mundu tue sola,
si calchi 'olta in su zilleri passo
non jugo su 'inari imbola imbola,
e si pro paragone oje bi casso
a bi torrare unu mese che colat,
no est su tabbacu e nè su 'inu
chi m'at torradu sena magasinu.
SA MUZERE
E bi torramus a su cuminzadu:
magasinu no nd'as ca non nd'aias,
s'annu matessi chi ti ses cojadu
comente ti campare no ischias
ca su laore chi as incunzadu
dae sende 'aghianu lu depias
e como naras chi est dae mè
chi mi l'apo gastadu in su cafè.
SU MARIDU
Cafè e ateras cosas ti leais,
mancari a ti lu narrer t'inchietes,
coladu castanzeri lu gramais
a ti narrer su restu no m'apretes,
cand'ambulante in bidda che serais
ti leaias bonos sabonetes
e chin sas medas ateras iscusas
ti leaias seda e pubusas.
SA MUZERE
Cussu nessi no est cosa cuada
ja est craru si so pubusedda:
so bator annos male aventurada
apitu a un'istrazzu de 'unnedda,
prus de comente so istrazzulada
chi so totu Maria Petenedda
chin sos cambuzzos in colore 'e ferru
semper isculza d'istiu e d'ierru.
SU MARIDU
Iscarpas puru tenes a puntinu:
gai ti servan pro ti ch'interrare!
Est chi ti las as fatas de lustrinu
pro andares impompada a ballare,
cand'est chi nono ja b'est su 'ighinu
pro chi tue lu cherfas dinnegare!
A su mancu 'ista muda, iscandulosa,
innantis chi non goglias calchi cosa.
SA MUZERE
Ancu andene a logu 'e non torrare
sos chi mal'in su mundu m'an a cherrere
addobba, si mi cheres addobbare,
no est a oje corfu a minde ferrere,
ma no abbarro sena faeddare
finas cantu sa 'uca poto abberrere.
No est galu a mi ferrer corfu a dossu
gai ti feglian ballas a donz'ossu!
SU MARIDU
Ista a sa muda e faedda pianu
e lassa sos frastimos t'apo nadu,
modera, non ti lees tropu sa manu,
mi chi su sacu est bell'e pienadu.
Malaidu mi faghet sende sanu
su faeddare tou ismoderadu,
t'apo nadu a istares a sa muda
innantis chi su pruer non t'iscuda.
SA MUZERE
Ma! Ello tue pruite m'irrocas
e mi maltratas sena cumpassione,
jeo puru, mancari chi ti 'ocas,
no 'isto sena narrer sa rejone
e non jughes arrastu chi mi tocas
ca dao a s'Arma sa relazione,
ca custa chistione est d'onzi die
sas neghes tuas las ghetas a mie.
SU MARIDU
O balla, chi ti seghet su cherveddu,
cant'in su faeddare ses acuta:
marranu, mancu un'ateru faeddu
dialu sa 'entre chi ses ruta;
calchi die ti ponet crabisteddu
su faeddare gai tantu alluta,
chin cussa limba acuta terminàla
o bessi 'ereta e bae in'ora mala!
A su mancu vivimus prus cuntentos
sena nos faghere a pare un'ofesa.
Malaitas sa oras e momentos
de cando t'apo postu sa pretesa.


text:
Cantadores de Torpè__________________Maria Zosepe Funedda
PRO UNA ZOVANA CHI SI EST COJUADA CHENA SU PIAGHERE 'E SA FAMILIA (otavas serradas)
Sa zovana
Unu parrer bos pedo sos parentes
si poto custa grassia cuncidire
discurride e pensade che prudentes
ch'est modu de non potere ispuzire
sos suos sono bonos e potentes
potene in altu gradu presumire.
Nazi a l'ammitire azis cumbeniu?
ca mi bi at causadu tantu geniu.
Su babbu
Si ti geniat cussu est totu in donu
averti, donzi modu, e cunsidera,
est bessida sa fama e i s'issonu
chi ses che una monza verdadera
ite narrer det aere donzi 'onu
finamentas sas aes de s'aera
cunsidera chi t'an a dare afrustu
po chi a su gradu tou no est custu.
Sa zovana
Si menzus mind'at bennidu in podere
a mie non mi causat ispantu
de sa pessone mea so sa mere
nissune si maltratet gai tantu
po chi fago su meu piaghere
m'abrazzo s'allegria, su piantu,
s'a cantos mi fagheren chin s'ispada
un'ucone pro custu semper b'ada.
Su frade
Si sighis chin cussa intenzione
non ses prus cudda dilicada prella
mi cumbenit chi jeo t'abbandone
che cando mai mi esseres "sorella"
d'esser gai mancante una pessone
mi paret chi b'at tropu gautella.
Prima fis che istella orientale
e i como non pares cudda tale.
Sa zovana
Non ses tontu e faeddas che ignorante
chin grande debbilesa e in boleu
cust'est su preziosu diamante
ch'est agradadu a su geniu meu
ja ti apo ubbididu su bastante
chi fia tribbulada e chin anneu.
Est dae Deus postu o elegidu
e pro me non b'at ateru partidu.
Sos parentes
Como ja as seberadu a cumprimentu
ja nollu das de coro s'altivaju
a d'ite torrat su presumimentu
a ti leare unu tristu massaju
ell'a chie pagadu no as chin bentu
pensabi e rifliti addaju addaju,
pro nois totu a ispantu est servidu
a ti leare unu moro a maridu.
Sa zovana
Chin faeddos sinzeros mi rempello
e chin justas propostas bos imploro
non so no prus dudosa ne lu apello
c'amo su chi mi palpitat in coro
ca lu connosco 'ene e lu rivello
ch'est veru Cristianu e no est moro.
dae coro l'adoro a donzi istante
po chi de gradu siat minguante.
Sos mannos
L'istimas e lu miras chin disgustu,
Columba, de su tou parentadu,
pruite tue chin menzus de custu
prus de chentu 'ortas nde as torradu,
mentres oje nos servit de assustu
su t'idere abbassada de su gradu
un'umile massaju til'as leadu
e dotores de leges nde as torradu.
Sa zovana
Non timedas chi reste chin impudos
ne i su coro meu est annuzadu
dutores puru binde at tustorrudos
pius de calicunu furesadu,
ca caminan pro mesu 'e sos azudos
comente at s'iscritura relatadu,
custu m'est geniadu e depo amare
dies cantu in su mundu apo a durare.
Su frade
Si duras in su mundu e tenes vida
de su chi ti nar'eo non ti colas
prite non faghes in cambi unida
chi no isparghes sas alas e bolas
mira chi in sas fiamas atrivida
tue a ogros videntes tinde imbolas
e de poi si ses in patimentu
sos tuos non ti dana assistimentu.
Sa zovana
Sos meos non nde apedas cuidadu
si sa pessone mea tenet pena
bastante mi lu ap'eo causadu
bortademi sas palas che anzena
a essere custu afetu cambiadu
no at a essere pessone terrena,
fines custa cadena a la segare
det essere cantu m'an a interrare.
Su babbu
Pro finis si dezzidit s'argumentu
s'inserran sos mutivos totu in d'una,
Deus bos jompat a su cumprimentu
chi lughedas comente sole e luna,
bos siat in favore donzi 'entu
potedas olobrare sa fortuna
chin fortuna logredas sos disizos
a gustu 'ostru, de fizas e fizos.
Comente bollu prego interamente
gai Deus bos potat assistire
unu parrer bos pedo sos parentes
si poto custa grassia cuncidire.


text:
Cantadores de Torpè__________________________Efis Mattiu
BELLESA SUBRA A TOTU DE SAS BELLAS
(otava serrada)
Bellesa subra a totu de sas bellas
chi che a tie non bind'at mancuna
ca ses 'e agualare a sas istellas
simizante a su sole e a sa luna.
Tue ses che a issas e non mellas
chircan e non nd'agatan ateruna
Est abberu fortuna a nd'agatare
mancari chi nde cherfana chircare.
Istas che rosa in su fundu fozida
ca a sa cara ses una rosa vera
fines parias dae Chelu 'essida
pro mudare sa terra ei s'aera
tue sì chi ses prella rellughida
chi tenes sa bellesa verdadera,
chin sa mirada tua alta diosa
nd'ammachias a totus grassiosa.
Totu su mundu nd'est ammachiadu
de sa bellesa tua nd'an ispantu
Deus chin donzi donu ti at dotadu
e tenes in favore donzi santu,
pro esser sola Deus ti at criadu
pro dare meraviglia ateretantu,
chi refrantu ti fagan sos Anghèlos
e tinde alzene a sos altos chelos.
E potas olobrare sa glorìa
a pustis morte chin vida largàna
ca pares una magine in s'Indìa
non pares esser chi sias umana,
tue est chi das a totus s'allegria
dotada de 'ogni grassia soberana.
Diana delicada incantadora
chi mannos e minores sind'ammoran.
Sind'ammorana mannos e minores
jeo puru ti bramo chin disizos
ja mi causas penas e dolores
e mi faghes istare in contivizos.
Tue ses prenda de altos valores
ch'atera non bind'at de assimizos,
chizos de alabastru risplendentes
cudda chi mudat totu sos parentes.
Cudda chi mudat totu cussu 'ereu
ca non bind'at naschidu che a tie.
Non t'agatan irghenzu e nè ofeu,
su fronte bellu che sambene e nie,
sa prus lughente ch'at formadu Deu
cudda ch'at postu in regiros a mie,
che de die su note dat lugura
pro mirare sa tua biancura.
Che de die su note dat lugore
ca pares essere una meraviza,
ti at formadu Cristos Redentore
a sa lughe de chelu ti assimizas
e pro cussu ti tenen totu amore
chi donzi cristianu ti disizat.
Gallizas tue sola in custu mundu
chi s'abban sas ateras in fundu.
Totus las jughes suta de sos pes,
Pro cussu tinde tenen imbidìa,
su retratu nde faghene sos res
como chi nd'an intesu s'istorìa,
chi mancu tue e totu ti lu cres
c'as sa bellesa fine e simpatia,
in perfidias as postu sas giungellas,
marchesas, contissas e donzellas.
Marchesas, damigellas, graduadas,
benini pro ti faghere cumpanzia,
aposta si las an abbaidadas
mancuna 'e agualare bind'aiat,
a tie sola sono 'istadas dadas
cuddas donassiones de grassìa
ca tenes donos in particulare
sos menzus chi si poten agatare.
Totu sos donos as a cumprimentu:
sa bellesa, s'adornu, su mirare,
sabia, bona e de connoschimentu,
ateretantu su modu 'e tratare.
Donzi bona fortuna de talentu
apas in sa Gloria a meritare,
a t'acumpanzare 'enzan sos Anghèlos
pro t'onoraren in sos altos Chelos.
Chin sole , luna, astros e istellas
totu a corona in Celeste Coluna,
bellesa subra totu de sas bellas
chi che a tie non bind'at mancuna


text:
Cantadores de Torpè________________________Metodio Dalu
UNU POVERITU PENSAT
(cuartinas)
So poveru de zente e de afetu,
babbu e mama ambos sono mortos,
no apo tentu de fizos acunortos
ca no tenzo muzere, domo e letu.
Possedo un'istanziedda a cabertura
chi sa lughe 'e su sole la trapassat
e cando proet s'abba si ammassat
ca su locale est senza fognatura.
Ziminera no apo mai tentu
ca est lussu, pro me, esageradu,
unu foghile a ludu fraigadu
afumat totu intreu s'aposentu.
Che alvore abbarro raighinadu
intro custu locale minoreddu,
sa cara est in colore 'e zigarreddu
e profumo de fumu istantiadu.
Una rete de ferru ruinzadu
posta subra furcaglias de ozastu,
una mesita e calch'ateru trastu
sono sas prendas chi apo eredadu.
Sa Natura de me s'est apentada:
so feu, basseddu e iscarridu,
in custa vida mai apo godidu
ca pro me gosu veru no bind'ada.
So miseru, possedo paga cosa,
passo dies e notes malamente...
'onzi momentu m'enit a sa mente
sa brama de dromire intr'una losa.


text:
Cantadores de Torpè________________________Salvadore Craba Mattiu
A UNU FAULARZU
(otava serrada)
Mi faghes pena cando tue apeddas
coment'e canes mustrende sas sannas,
ma da chi solu 'e faulas faeddas
cres chi sas pessones las ingannas
si fin 'istadas nessi minoreddas,
ma tue las racontas tropu mannas
ca est cussu su tou unicu donu
tantu atera cosa non ses bonu.
Pro te su justu istadu est sempr'ignotu,
cust'est sa veridade sena nue,
bonos e malos bind'at in totue
ca da tempus antigu si est connotu,
ma pro essere faulagliu tue
cres chi faulaglios sian totu
ca solu tue faulas cuncedis
tantu atera cosa non possedis.
Proite menzus non ti orizontas
cun sas pessones justas e ispertas
chi jughen sas orijas sempr'abbertas
ma no ascurtan paraulas tontas
e cando tue faulas racontas
sas faulas ti 'enin iscobertas
ca sa figura de su faulagliu
est pudida che arga 'e muntonagliu.
Non m'importat de su chi tue as fatu
ma ti cunsizo coment'e poeta,
cando ses cun amigos a cuntatu
trata sa veridade justa e neta,
si ti as costruidu una pinneta
mai nerzas chi as unu palatu,
non deves illustrare a totucantos
faulas mannas pro ti dare vantos.
Si faulas racontas pro rejone
de la fagheres franca forsis crese
ma si 'enzeren a su tou paese
e dimandan informazione
nende ite ti naras, chie sese,
si a su postu 'e oro ses carvone,
tando cun cale facia ti presentas
si sun faulas solu sas ch'imbentas.
Atentu a su chi naras s'oju abberi
si as bonu intelletu e sensu sanu,
cando faeddas su justu riferi,
non sias paza sola senza granu
e si as tue un'iscoba in manu
non deves narrer chi ses cassieri,
pensa de onorare sa tua arte
però s'anzena lassa a una parte.
Mai ti deves dare ater'onore
ses ispazzinu e restas ispazzinu
massimu podes esser diretore
de sas iscobas de su magasinu
ca cussas puru bi cheren vicinu
pro mantenner pulidu 'ogni setore
e deves isgombrare da 'ogni perra
finas sas cicas chi ruen a terra.
Si veramente as sensu profundu
aprezza sa rejone e cunsidera,
podes pensare de gente in su mundu
binde bisonzat de 'ogni manera
in cale si siat arte o carriera
ja bi cheret su primu e su segundu
ma si a su dovere non t'inchinas
progetas meda e niente cumbinas.
Solu sa veridade justa crè
ap'eo racontadu sempre a tie,
ma si tempus nde tenes calchi die
send'in vacanza passache a Torpè,
prova inie a domandare 'e me,
si cosa ti apo nadu est totu inie
tantu non so istranzu e ne ignotu,
sos torpeinos mi connoschen totu.
Da chi leges custa poesia
imprimidila bene in sa memoria
che omin'e cussenzia naro ebbia
sena chilcare mai vana gloria
ca si usas sa veridade pia
as in manu sa palma 'e sa vitoria
ch'est donu pius bellu e naturale
chi separat su bene dae su male.


text:
Cantadores de Torpè______________________Antoni Maria Pala
Naschidu in Torpè su 13 'e cabidanni de su 1903 e mortu in Torpè su 22 de martu de su 1976. At frecuentadu finzas a sa terza elementare e at leadu sa lissenza elementare comente privatista a s'edade de 55 annos pro poter faghere s'iscrutadore in tempus de votaziones. Creschidu in d'una familia de massajos in zoventura at fatu su massaju comente teracu anzenu. In su 1926 est emigradu comente "bracciante agricolo" in Continente a Maccarese umbe at trivagliadu comente istagionale. Ghiradu a bidda at trivagliadu in sas bonificas de su riu e in su fraigu de sos argines. Poscas de aer trivagliadu in sas minieras de Monte Bezzu (1946) at coladu unu periudu de disocupazione, finzas a cando est intradu a trivagliare in sos cantieris forestales de sos pinos in su 1952. At cuminzadu a cantare in poesia dae sende criatura ponzende cantoneddas po jogu. Apassionadu de s'arte de sa poesia at sighidu a la contivizare imparende siat a cantare a bolu siat a ponner cantones a taulinu. At semper cantadu in pratas e zilleris cunfrontendesi finzas chin sos poetes mannos chi cantaian in sa zona, sa malasorte de non tenner boghe 'ona l'at brivadu de cuminzare sa carriera de poete de palcu mancari nde tenzeret sas calidades. Impegnadu in politica fit atentu a sos temas soziales in sos cales bogait a campu totu sa vena sua e s'arte poetica. Est istadu premiadu in su cuncursu "I poeti sardi contro la Legge truffa", bandidu dae su Partidu Comunista in su 1953, presentende su sonete "Sa leze trufa". Mancari no aperet istudiadu s'aiat fatu una cultura personale lezende libros de istoria e romanzos (Tolstoj, Grazia Deledda ecc..) chi li daiat su frade Luisi chi fit Mastru 'e iscola. Calculadu in bidda comente unu de sos menzus poetes, fit unu perfezionista de sa metrica e de sa rima de sa cale fit mere e ischiat ponner finzas modas e modellos. Fit istimadu in totu s'Alta Baronia e calchi 'olta beniat chircadu po ponner cantones in numenes de ateres: po unu babbu ch'at perdidu su fizu in sa gherra, po una zovana difortunada e ateras gai. Sas poesias chi presentamus sono istadas goglidas dae ziu Efiseddu Pau chi li fit amigu e chi lu contaiat comente unu Mastru.


text:
Cantadores de Torpè________________________Efiseddu Pau
SA NOSTALGIA DE SA PATRIA TERRA SARDA
(moda cantada in Oberhausen, Germania)
De zertu un'ateruna gai bella
chei s'isula nostra tantu cara
non b'est in totu su Mediterraniu
chi totucantos miran che istella
pro Gennargentu, Mont'Alvu e Limbara
metas de su turismu temporaniu.
Eco pruite su gridu ispontaniu
ch'essit da chie inie bi est naschidu
dolorosu pruite non resessit
a viveret inie calmu e mite.
S'ispontaniu gridu eco pruite
ch'essit da chie inie bi est naschidu
eco pruite s'ispontaniu gridu
da chie b'est naschidu inie che 'essit
dolorosu pruite non resessit
calmu e mite a viveret inie.
Ma s'isperanzia in coro at note e die
de si abreviare 'ogni distanzia
note e die in coro at s'isperanzia
dogni distanzia de si abreviare
pro che torrare e pro viver umpare
chin sa costante intera parentella.
Chin prosperosa e digna era novella
d'amore e paghe in s'intera Sardigna
pro in tota sa terra 'e su nuraghe
godan da oje in poi de 'ogni cosa.
Chin novell'era digna e prosperosa
d'amore e paghe in sa Sardigna intera
chin prosperosa, digna e novell'era
d'amore e paghe in s'intera Sardigna
chin novell'era prosperosa e digna
in s'intera Sardigna amor'e paghe
pro ch'in tota sa terra 'e su nuraghe
godan de 'ogni cosa da oje in poi
ca non si potet prus a viver goi
segregados in terra istraniera.
De zertu un'ateruna gai bella
chin sa costante parentella intera.
Suta d'un'ateruna bandiera
pro totus creo chi sa vida est bruta
umiliante, trista e avilida,
perfida, ingrata e indigna fortuna.
De bandiera suta a un'ateruna
pro totus creo chi sa vida est bruta
d'un'ateruna bandiera suta
pro totus creo ch'est bruta sa vida
umiliante, trista e avilida,
fortuna ingrata, perfida e indigna
pro cussu pregan totus chi in Sardigna
b'apat progressu e ben'istare a prou
pro rientrare 'ognunu a gustu sou
e viver chin salude e ben'istante.
De zertu un'ateruna gai bella
.
chin s'intera parentella costante.
Tropu mala est sa vida 'e s'emigrante
ca un'iscopu non potet ragiunghere
e li tocat chi lotet tota vida
andend'in chirch'e trivagliu a donz'ala.
Sa vida 'e s'emigrante tropu est mala
ca non potet ragiunghere un'iscopu
sa vida 'e s'emigrante est mala tropu
ca un'iscopu ragiungher non potet
e tota vida li tocat chi lotet
andende in chirca a donz'ala 'e trivagliu
ponzendesi sa vida a repentagliu
in gravosas fadigas consumendesi
a repentagliu sa vida ponzendesi
suta sa disumana gautella.
Tue Maria Pura e Verginella
sos chi son fora 'e sa nadia terra
sanos los torra a sa sarda dimora
e tranchiglia una vida lis procura.
Tue Maria Verginella e Pura
sos chi son fora 'e sa terra nadia
Tue Pura e Verginella Maria
sos chi 'e sa terra nadia son fora
sanos los torra a sa sarda dimora
e lis procura tranchiglia sa vida.
Faghelis luminosa de guida
cale mama costante premurosa
faghelis de guida luminosa
cale costante e premurosa mama.
Apaga dogn'intentu e dogni brama
a cantos sardos t'an in pensamentu
apaga dogni brama e dogni intentu
cant'aspiran de bene in coro e mente.
E a su Regionale Presidente
chin totu su Cunsizu in generale
e a su Presidente Regionale
chin su Cunsizu in generale totu
c'ana dae sos sardos tentu votu
pro rezer sa Sardigna a manu tenta,
chi sas promissas cumpran lis ammenta
ei sa zente chi non la currumpan
ammentalis chi sas promissas cumpran
e chi non la currumpana sa zente
chin sas promissas fatas vanamente
publicamente peri sas piatas
chin sas promissas vanamente fatas
ma menzus sa politica analizen
ei sos progetos chi los realizen
de Sardigna in totu sos trezetos
e chi los realizen sos progetos
in totu sos trezetos de Sardigna
ca cussa mama nostra e bostra est digna
d'esser menzus tratada e chin decoro.
Ma fino, caros frades, dae coro
preghende a totus de mi cumpatire
si in su cantare apo fatu errore
ca non so poeta 'e cumpetenzia.
Paghe e salude e bene e sorte imploro
chin prosperosu e nobbile avenire
de bontade, de fide e de amore
in dogn'ostra bramada residenzia
ei su chi adorades e adoro
bos potat de 'ogni cosa prevenire
pro ricumpensu de su 'ostru suore
in custa istraniera permanenzia.
Cagliari, Tatari, Oristani e Nuoro
dignamente bos potat agoglire
tribbutendebos meritos de onore
chin santa e digna sa riconnoschenzia.
E cando chi a Sardigna rientrades
ispero chi de me bos ammentedas
e a mi visitare bei 'enzedas
in sa 'ezzesa ca mi cunfortades,
intantu a totus adios e ciau
dae su 'ezzu Efiseddu Pau.


text:
Cantadores de Torpè__________________Bustianu Pilosu
Povera isola sarda isfortunada
formadi dae coro unu lamentu
apena intresin in cumbatimentu
subitu cumandesin s'avanzada
e issos senza ischire a su mamentu
totu currende a sa disisperada
e issos cun animu e cun azardu
morian pro defender s'istendardu.
Isola isfortunada veramente
da ti potes jamare a boghe manna
custa gherra nde 'ochit e nde dannat
chi sa Sardigna est torrende a niente
e sos soldados cun coro potente
morin ma sa Patria no ingannan
e sos soldados sardos cun valore
defendene sa Patria cun amore.
Sardigna mea pianghe a sucutu
ca su tempus bennidu male t'este.
Pro su disizu de Trento e Trieste
tota s'isola sarda an postu in lutu,
prima fisi malvaza e fis areste,
nessunu pro t'amare resolutu,
ses oe a su bisonzu calculada
e poi 'enis de nou abbandonada.
Isola a ite puntu ses ridota
chi de totu sa gente ses mischina,
como sa gioventura est morta tota,
solas sezis restadas sa feminas
e ben'apat sa gherra, est sa connota,
infatis sa Sardigna est in ruina
solos sono restados sos mazores
paris cun sos pizzinneddos minores.
Isola si pianghes as rejone
da podes dae coro lagrimare
senza motivu e senza chistione
totus nos jughen a nos masellare
povera nostra populazione
chi chena gente 'enimus a restare,
custu chi siat beru non l'ignoro
morimus totu pro gustos insoro.
Veramente su fronte est malu totu
miseru a chie b'este distinadu
però a cantu s'este judicadu
in su Carsu bi faghet pius motu
infatos chi s'est bidu e s'est connotu
chi an s'isula sarda arruinadu
e pro aere fatu tale prosa
restesit sa Sardigna lutuosa
Eviva sa Brigata Sassaresa
eroes da sa Patria Nadia
in 'ogni puntu an fatu balentia
cun animu e coragiu e cun lestresa
e su Barantases Artiglieria
b'aian pro lis fagher sa defesa
e pro lis dare de pius coragiu
s'artiglieria isgombrat su passagiu.
Li fato ischire a sa patria mia
ite fidi su meu regimentu
pro chi issos s'onore nd'apan tentu
lende medaglias de 'ogni genia
est su Barantases Artiglieria
ch'at resistidu a su cumbatimentu
pro aer sa trincera conchistadu
s'artiglieria at su logu divoradu.
Su vintunu 'e austu pro ammentu
bi fit s'assaltu a su trincerone
e cumunzesin su cumbatimentu
de sa fucileria e de cannone
a su Chimbantaduos Regimentu
distruesin su terzu bataglione
sos primos ch'a s'assaltu sun andados
los an cumpletamente massacrados.
S'artiglieria nostra at ripitidu
su Barantases e sa Campale
a comente su logu at destruidu
pariat su dilluviu universale
ei s'inimigu nd'est isparidu
cun d'unu corpu crudele e mortale
ei sos pagos chi sunu restados
los an a baioneta fragellados.
Ancoras su poeta nd'est in gherra
at meritu de ponner sa cantone
dae cando intresi in cussa terra
die e note carrende munizione
isparende 'ogni muntagna 'ogni serra
a puntu de crebare sos cannones
e tirende a tiros precisados
a sas trinceras e sos reticulados.
Patria sarda ti podes lagnare
ponnerbi in su giornale carchi articulu
custu fatu nd'est mannu e nd'est ridiculu
pro chie bivet sind'at a ammentare
ecola s'ora de non s'ismentigare
de nois nd'an formadu unu fassiculu.
Como est chi nos faghen cara 'ona
e poi novamente t'abbandonan.
O Terra cantu sese lastimosa
su 'e t'ider gasie abbandonada,
orfana sena gente ses restada
ja ti potes jamare isfortunosa
gramala una paghe maestosa
chi che torret sa gente ch'est restada
ca custu l'amus bidu e jutu a notu
chi a Sardigna non torramus totu.
Ite sorte crudele nos iscramat
de barbaros dolores, de fastizos,
sos chi semus in mesu a sa fiama
pienos de pensamentos, de disizos,
a chie lassat muzere e frade e fizos
a chie lassat babbu e sorre e mama
e zertos chi lassadu ana s'isposa
ite morte crudele e lastimosa.
Babbos e mamas chi fizos tenides
in sa gherra, chi sun cumbatende,
die e note los sezis isetende
e mai cussa die non bidides
e chi siana mortos non creides
semper bos paren chi sian 'enzende
e a ultimamente de pensare
bider atere e issos non torrare.
Letores chi legides sa cantone
non bi ponzedas tantu cuidadu
posta dae unu semprice sordadu
cun paga musa e paga istruzione
però su chi bos canto est sa rejone,
custu est fatu bistu e capitadu
e non bos canto cantigos modernos
ca sun fatos pratigos e paternos.


text:
Cantadores de Torpè________________________Salvadore Craba Mattiu
A NOSTRA SIGNORA 'E SOS ANGHELOS
(moda)
Pro su bene comunu ses naschida,
suprema, Santa Vergine sagrada
distinta e subra a totus gloriosa
cun s'isperanzia de s'eterna vida
da martires e santos aclamada
de Deus mama, fiza, eleta isposa.
Peruna istella bi at luminosa,
ne pianetas, ne sole, ne luna,
postas de fronte a s'umana prole,
in paragone a tie mama bella,
luminosa non b'at peruna istella
ne pianetas, ne sole, ne luna,
istella non b'at luminosa peruna,
ne pianetas, ne luna e ne sole,
postas de fronte a s'umana prole
in paragone a tie bella mama.
Ses pro su mundu eterna fiama,
universale, divina lanterna,
ses pro su mundu sa fiama eterna
lanterna divina universale,
neta, sena pecadu originale
a su cuspetu 'e Deus ubbidiente.
Non t'inchinas pro s'aversu serpente
ch'at semenadu sa terra 'e ispinas,
suta su pè sa conca l'as pistadu
ponzende in festa totu s'universu.
Non t'inchinas pro su serpente aversu,
ch'at semenadu sa terra de ispinas,
pro s'aversu serpente non t'inchinas
chi de ispinas sa terra at semenadu,
suta su pè sa conca las pistadu
ponzende in festa s'universu totu,
dae ora sos anghelos an connotu
sa mama luminosa 'e s'empireu.
Pro su bene comunu ses naschida
.
Ubbidiente a su cuspetu 'e Deu.
Salvadu tue l'as su mundu intreu
cando a lughe su Messia as dadu
allontanende un cussa note pia
dae s'isfera terrestre 'ogni nue;
su mundu intreu salvadu l'as tue
cando a lughe su Messia as dadu,
su mundu intreu tue l'as salvadu
cando as dadu a lughe su Messia
allontanende in cussa note pia
'ogni nue da s'isfera terrestre.
Reina bella, sovrana celeste
tutela dogni criatura umana
reina bella celeste sovrana
tutela dogn'umana criatura
chin cussa tua jara lughe pura
illuminadu as s'umanu intelletu.Pro su bene comunu ses naschida Ubbidiente a Deus su cuspetu.
Ses mama de amore, santu afetu,
pro nos salvare sufridu as e piantu
finas a cando in su Golgota as bidu
mortu in rughe su Cristos Redentore.
Mama ses de afetu, santu amore,
pro nos salvare sufridu as e piantu,
ses mama de afetu , amore santu,
pro nos salvare as piantu e sufridu
finas a cando in su Golgota as bidu
su Cristos Redentore mortu in rughe.
Isse fit sa vida, via e lughe
pro salvare su mundu aflitu e duru
e inue ancora b'at iscuru
dae su chelu bi pensa, Signora,
e inue iscuru b'at ancora
dae su chelu, Signora, bi pensa,
suores e fadigas cumpensa
cun grassias perennes e favores,
cumpensa sas fadigas e suores
in favores e grassias perennes.
Sos emigrados, dae males indennes,
prestu de che torrare 'enzat sa die,
custu, Vergine Santa, prego a tie
guida e protetora nostra ses,
'enzan unidos a sos tuos pes
a adorare su tou numen sacru
de fronte a su dignu simulacru
coronadu de anghelos divinos.
A torpeinas e a torpeinos
nde los salves de pena e afannos
campen de vida terrena chent'annos
cun allegria, prosperos e sanos,
illumina de amore 'ogni cussenzia
su mannu comente a su minore.
Sas onestas bajanas e bajanos
Benzana totu a sa tua presenzia
Pro coronare su sognu de amore.
'ogni essere vivente, pecadore,
umiliadu si pentat Maria.
Totu sos males los potas curare,
de cale siat tipu 'e malvagìa,
cando ti solen sinceros pregare
los guides ancora in 'ogni via,
in s'aera, in sa terra e in su mare,
semper fideles a sa tua clemenza
pro connoscher s'eterna permanenzia.


text:
Cantadores de Torpè________________________Pepinu Coronas
Fit naschidu in Torpè su 30 de jannagliu de su 1907 e nd'est mortu in Torpè su 6 de Maju de su 1984. De una familia benistante, su babbu fit de sos Coronas de Tiniscole e i su babbu de sa mama fit de sos Sannas de Bitti, aiat istudiadu in su Liceu Classicu de Nuoro, ma no at potidu prosighire sos istudios pro sos graves problemas de familia e de salude (teniat una maladia a ogros e si lamentaiat: "apo sos ogros prenos de ispinas").Fit un'omine religiosu e bonu, umile e rispetosu chin totus. Impignadu in s'Azione Cattolica in Torpè est istadu fundadore de sas "Cunferenzas de San Vincenzo" in favore de sos bisonzosos de sa 'idda. A Pepinu Coronas si depet su meritu de sa prima posta de Sa Rughe subra sa roca de Monte Nurres, sa prima istatua de Maria Ausiliatrice in Biddanoa, comente sa Madonnina de sa Consolatrice in sa Toedda. A isse si depen puru sa chirca de sas notissias de santu Torpè e s'istatua de su Santu in bestes de soldadu romanu chi si potet ammirare in sa creja parrochiale de 'idda. In sa fide religiosa e sa morale catolica est cazadu totu su suzzu de sa poetica de Pepinu Coronas ca po isse sa fide in Deus fit sa vida mantessi. Istudiosu de istoria e connoschidore de su territoriu de Torpè e de s'Alta Baronia, at dedicadu a sa 'idda e sas bellesas naturales de sas zonas de mare una corona de sonetes chi in parte inoghe presentamus. At postu cuartinas, sonetes e otavas ma sos mutos fin sa manera de fagher poesia chi prus s'aculziaiat a s'animu sou prus fungudu.


text:
Cantadores de Torpè________________________Zosepeddu Chessa
SU SOLE 'E SU MASSAJU
(sonete)
Aparit s'aurora in sas marinas
e leat de su sole su reposu,
arrivadas sas oras matutinas
s'alzat s'astru potente e luminosu
e chin su raju sou calorosu
caentat sas muntagnas e collinas,
caentat su massaju in sas fainas
ch'essit in su manzanu fritorosu.
Caentat baddes, litos e pianos
che leat de sa terra sa fritura
ch'a su massaju cancarat sas manos.
Su voe sighit su passu a illonghiare
puntu dae su mere ch'at paura
de torrare su sole a reposare.


text:
Cantadores de Torpè________________________Nicolinu Tarquini
SA LANA
(otava serrada)
Comerciantes benide a bidda mea
ch'azzapades sa lana a preju bassu,
ca senza mancu ponner unu passu
bonde 'atin de lana a sa cadrea
e sena andare pelea pelea
in su centru 'e sa 'idda b'est s'ammassu
e s'alzades a susu unu momentu
azzapades sa lana a perdimentu.
Prima fit sa bundanzia in Lodè
chi fit in dogni logu mentovadu
ma como l'at de meda superadu
a chentu 'oltas sa 'idda 'e Torpè
ca senza mancu movere unu pè
benit s'omine de lana imboligadu,
ca sa produzione de 'idda mia
superat a Muntagna e Baronia.
Pro cussu su pastore est cuntentone
pro su produtu chi sa lana est dende
ca finas zente istranza ch'at benzende
a nde leare a sodisfazione
e finas de diversa nazione
sono in Torpè sa lana comporende
ca son baranta pegos seberados
sena contare sos chi son cuados.
B'amus lana niedda 'e vera razza
chi bos incantat cando la 'idides,
dae vois e totu connoschides
sa 'endidora est ladina a sa fazza,
dae bassu alzende a sa piazza
bind'at de lana cantu nde cherides
e dae sa piazza azigu a susu
de lana nde zapades de piusu.
De lana in bidda mia bind'at meda
benide c'a baratu l'agatades
fina a soddu su chilu comporades
sa lana modde chi bos paret seda,
potides benner chin paga moneda
ca tantu su mantessi carrigades
ca sa lana in Torpè b'est abbundante
chi potet carrigare 'ogni mercante.
Chie a Torpè est bennidu turista
dae logos lontanos e vicinos
senza mancu ispender tres sisinos
de lana s'ada fatu sa provista,
sos furisteris faghen concuista
a chentu 'oltas prus de sos torpinos,
ca dogni furisteri ch'est bennidu
sich'est andadu de lana frunnidu.
Ma no cumbenit de la perlungare
pro no s'ofender calcuna pessone
si nono certamente sa cantone
ja la potia manna cumbinare,
però mi tocat de mi riservare
e lasso perder calchi ocasione
ca si mentovo de 'idda sa lana
bos naro in cale domo bonde dana.
Torpè chel'ana postu in prima ria
sas biddas de lontanu e de vicinu
non bolu narat solu Nicolinu,
bolu narat Muntagna e Baronia,
mi dispiaghet de sa 'idda mia
a chela calculare unu casinu
però ja nde connosco jeo puru
ch'inoghe chend'at meda de siguru.
Naran de sa Germania lontana
ca nanchi b'ana sa corruzione,
in bidda puru sa produzione
cant'e inie bundana sa lana,
senza contare sa zona romana
ch'at superadu dogni nazione,
però mi tocat de ponner su frenu
siat de logu nostru o logu anzenu.


text:
Cantadores de Torpè_____________________________Tomeu Craba
SA VIDA MILITARE
(otava serrada)
Si bi ponides cabu a m'iscultare
bos cheglio ispiegare un'argumentu
de cantu sacrifiziu e patimentu
ap'apidu in sa vida militare
in totu risolutu pro afrontare
in bator annos donzi avenimentu;
e i custu est su primu manifestu
chi manu manu ispiego su restu.
S'Austria in su seculu passadu
in su terrinu nostru at fatu nidu
chin s'esercitu sou aguerridu
de mezos e cultura preparadu
s'est senza piedade impossessadu
dae sos alleados favoridu
chi pro ponner s'Italia in risaltu
amus sos campos de sambene ispaltu.
S'Italia pro cussa chistione
un'esercitu ponet in tenuta
s'idea 'e su riscatu non fit ruta
intimat gherra e fit justa rejone:
mobilitat s'intera nassione,
finas sos riformados benin suta
e in su cursu de sa richiamada
benit sa classe mea incuadrada.
In maju de su seighi precisu
m'an gramadu a sa visita a Nuoro,
ap'obbedidu a su precetu insoro
ca chin severidade fit s'avisu
e mi so a tanto obligos decisu
e lasso a babbu e a mama a mal'in coro.
Mi faghen abbile e fissan sa data
a partenza guasi immediata.
A mente sana e massima prudenzia
donzi particulare meu assomo,
m'an respintu dae nou an domo
chin d'una chida apena 'e permanenzia,
poi est arrivada sa partenzia,
mi lu ammento che cando esseret como,
in cartolina e potides ischire
data 'e partenza e logu 'e recuire.
A Sassari fit sa riunione
totu sa leva de su circundariu
inumbe nos an fatu s'inventariu
chin sos datos a disposizione.
Nos signan Regimentu e Bataglione
chi ordine severu e temerariu,
nos bestin e i s'ateru manzanu
nos ana trasferidu a Oristanu.
A Oristanu pro s'addestramentu
nos lassan calchi mese o prusu,
apenas pagas dies ponen susu
e benit de partire su momentu
e jeo senza ingullere alimentu
ca tropu de paura fia illusu;
m'acolla sa partenza ispressamente
e nos imbarcan pro su Continente.
Apena in Continente ponzo pè
dao un'isguardu a donzi perra
saludende sa sarda amada terra
e i sa cara patria de Torpè
pro obbedire a s'ordine 'e su Rè
ca esplosa in trincea fit sa gherra
e leamus su trenu de sas sese
diretos in provincia Bellunese.
In cussu situ faladu nos ana
calchi mes'ora prima 'e fagher die
e cantu mal'umore at postu nie
chi non paria prus a mente sana.
Imbucaiamus sa via 'e Col di Lana
pro rincalzare sos chi fin inie
e divisu nos an in tantas vias
ca deghimadas fin sas cumpanzias.
Apenas juntos in posizione
m'assignan sa cuinta Cumpagnia
a su Barantatres comente fia
precisu a su sigundu Bataglione
e cumpresu calchi colpu de cannone
su motu de sas armas intendia.
Poi nos ana cambiadu logu
pro su primu batesimu 'e su fogu.
Dae s'ora pro mala sorte mea
l'apo leada in ripresa direta
o patuglia o serviziu 'e vedetta
senza 'ogare pè dae trincea
chin contratacos a notada intrea
e chin assaltos a sa bajoneta,
chin d'unu crepitare sovrumanu
de bajonetas e bombas a manu.
A su Signore su fante s'invocat
c'ateras isperanzias non teniat
mancu passu avanzare si potiat
ca proian sas ballas chei sa froca;
non b'aiat piantas e ne roca
in su campu restare si deviat
sende sas armas in d'unu solu motu
chi sa morte sigura fit po totu.
Cussu pramu 'e terrinu malaitu
de ambas partes est sa distruzione,
mancari suta tiru de cannone
s'inimigu fit prontu a su cunflitu,
su prim'assaltu fit a ferru fritu
chi tremiat su coro a su leone,
e cando s'azione est terminada
sa terra fit de mortos inserrada.
De setembre su vinti 'e su mese
de s'annu deghessete a numen tentu,
barantot'oras de cumbatimentu
at iscazadu su Barantasese;
si tremiat sa terra suta pese
e tremiat s'interu regimentu
chi prus de sa metade son peridos
tra mortos, prejoneris e feridos.
Sos feridos a gridos de lamentu
rutos sena cunfortu e ne ammiru,
afrontende chin sanu sentimentu
de s'inimigu suta de su tiru,
nissune a los goglire b'at in giru
e morin isvenados a istentu
ca mancari chin tantu bonu coro
totus pensain pro sa vida insoro.
Fit totu unu mortale movimentu
pro chie fit partecipe a sa gherra
ca su fronte fit malu in donzi perra
chin sacrifiziu e duru patimentu.
Ispozos e chin pagu nutrimentu
patire e morrer in s'irredenta terra
solu pro cuddu simbulu istintivu
de acesu patrioticu motivu.
A fin'e su terz'annu 'e su cunflitu
su prim'otobre chin precisione
ispostan su segundu bataglione
de su barantases a ateru situ,
a su cale bi fit su sotoscritu
pro disgrassia e maledissione
ca a unu peus logu nos an jutu
chi aria e terrinu fit allutu.
Cando de tanta calma fia in brama
dae nou a cumbater so torradu
in sas trinceas chi nos an intradu
non fit che unu mare de fiama,
pro tantas boltas gramadu apo a mama,
de salvesa guasi disperadu
ma mama fit lontana a parrer meu
restait s'isperanzia de Deu.
Su fronte s'est un'atimu calmadu,
otobre non pariat mese onestu
ma sa calma s'est tramudada prestu
e a Caporeto aian ispugnadu,
benit totu su Carsu abbandonadu,
Gorizia, Cividale e i su restu,
ca s'inimigu chin pretestu fissu
pro arrivare a Roma fit promissu.
Su vintichimbe de su propiu mese
arrivat s'ordine a ripiegare
siguros de non potere afrontare
ca s'inimigu l'aiamus in pese;
a s'impuddile a ora 'e sas trese
dezziden sas trinceas a lassare
fissende a totus su cuncentramentu
a sas ispondas de su Tagliamentu.
S'esercitu a cuss'ora est in declinu
chin sas armadas in disperazione:
su Tagliamentu non nos dat rejone
anzis nos jughet a fatale destinu,
s'inimigu nos sighit in caminu
e nos martellat sa posizione
ma su fante cumpatu a sa bataglia
chin sas armas s'at fatu una muraglia.
Custu racontu est chin precisione
non binde mancat ne b'at creschimònia;
calmos e zitos senza cerimonia
pro tenner salda sa posizione,
poi est intrada sa cunfusione
chi pariat su campu 'e Babilonia,
ma sos capos designan chin passenzia
a su Piave pro sa resistenzia.
S'esercitu dae nou s'est movende
chin contratacos dae tantu in tantu
ca su terrinu fit totu unu mantu
de trupas inimigas rincalzende
e nois semper a salvu tirende
a su Piave pro s'ultimu afrantu
ca cuss'ispunda fit s'ultima giostra
pro sa vitoria o pro sa tumba nostra.
Finit sa ritirada finalmente
chi donz'ora pariat un'eternu,
s'ispunda de su Piave unicu pernu
pro parare sa manu prepotente;
si sullevat s'interu Continente
e mandan su rinforzu dae s'internu:
benit sa classe de su norantanoe
chi sa fama li dan ancoras oe.
Cue chircamus de nos sistemare
tagliende a s'inimigu s'orizonte
ca die e note provait su fronte
chirchende logu ancora pro isbarrare,
ma senza metru de terrinu mollare
fortificamus dae mare a monte
e pro un'annu fissamus ancora
in su Piave sa nostra dimora.
Afrontamus chin massima prudenzia
ater'un'annu 'e disastrosa gherra
prenos de fogu dae donzi perra
chin assaltos de vasta violenzia
ma suta de sa nostra resistenzia
an imboladu sas armas a terra,
fideles a sa Patria e sinzeros
amus indebolidu ambos imperos.
Pro un'annu amus apidu passenzia
ma torramus dae nou a sa ripresa
gridende a s'inimigu a manu tesa
"abbandona sa nostra residenzia"
e chin corazu e chin intelligenzia
amus custretu s'Austria a sa resa,
la custringhimus a fagher judiziu
e in breve firmadu an s'armistiziu.
Eco a nou sa paghe istabilida,
su movimentu bellicu suspendet,
una vida diversa nos atendet,
s'arma de s'inimigu est remonida,
poi cuntentos sa gherra est finida,
ma amus binchidu e perdidu s'intendet
colonnas e interas carovanas
materiales e vidas umanas.
Amus tentu seschentamiza 'e mortos
e unu milione de mutilados
ch'an a esser in chelu collocados
a su mancu in ispiritu risortos
che anima angelicas assortos
e dae su pecadu cancellados
ca in campu de bataglia chin deliriu
pro sa Patria an tentu su martiriu.
De cussos pro sa mala sorte insoro
medas mi sono rutos a fiancu,
oje in veridade a votu francu
che eroes patriotas los onoro
ca sa Patria aian in su coro
rezzin sa morte pro non benner mancu
e ca a sa Patria aian tantu amore
che morin in su campu de s'onore.
O data malaita e traitora
sas dies ch'a cumbater m'an ispintu
cando de sambene su terrinu an tintu
sos martires eroes de cuss'ora,
in Bainziza e in su Podgora
chi su ricordu nde tenzo a distintu
de sos cumpanzos meos istimados
sos chi mai mi sono ismentigados.
A unu a unu totu los apello
a cuminzare dae su Trentinu:
cando prus tristu e barbaru destinu
a Col del Rosso, Ronchi e Adamello,
a Monte Tomba, Piave e Montello
su sambene curriat a trainu,
mancu custas che poto fagher fora
bataglias chi ricordos apo ancora.
Ismentigare non los poto no
sos logos tristos ch'apo pratigadu
umbe m'an de cumpanzos ispozadu:
Sieffe, Col di Lana e Corbiccò,
San Michele, Tormino e Doberdò,
Monte Nero, Pasubiu e Sagradu,
Nuvilan, Val Pàrola e Toffana,
Cortina, Soloròlo e Cima Lana.
Apartenia a su plotone arditu
chi moviat a donzi richiesta,
certu non fit a andare a una festa
semper sugetu a intrare in cunflitu
chin bombas e pugnal'a ferru fritu
afrontende de fogu una tempesta;
a donzi avisu su plotone prontu
mai de morrer si faghiat contu.
Nos aviain a su logu tostu
che omines votados a sa morte
chin animu severu e coro forte
bincher o morrer fit a donzi costu,
s'inimigu semper at rispostu
rassignadu pro bona o mala sorte
votados a su propiu livellu
che a nois a peta e a masellu.
Est ja finidu su racontu meu
tocat a bois a lu controllare
ma ja so prontu a testimoniare
just'e precisu custu narrer feu
ca si mi so salvadu l'ischit Deu
send'in mesu sa morte pro afrontare
e si so salvu dae tale orrore
poto ringrassiare su Signore.
Apo totu su fronte travigadu
bezzas e noas sas posiziones,
non ch'apo jutu decoraziones
ma no apo sas filas disertadu,
che i sa die ch'apo cuminzadu
ancora fia a sas concrusiones,
finas a su momentu 'e sa Vitoria
a Patria e a mie dende gloria.
Su fronte chin orgogliu e chin onore
apo giradu pro tristu destinu
su Piave, su Grappa, su Trentinu,
sa Carnia, su Carsu, su Cadore,
dimostrende su nobile valore
d'eroe italianu ispadacinu
pro binchere o pro morrer risolutu
finas a bidere s'inimigu rutu.
Apo semper sa Patria onoradu
e i sa Patria at onoradu a mie,
de tantos sacrifizios d'onzi die
ancora non mi so ismentigadu,
de sas trinceas ch'apo pratigadu,
prus de una 'olta mi sonnio inie
e m'ischido tremante e timorosu
pensende a calch'istante clamorosu.
Certu in sa gherra non fia a sa sola
ma apo su contributu meu dadu,
chin su muscheto, pugnale e pistola
amus sa terra irredenta leadu:
Zara, Fiume, Trieste ocupadu,
Trento, Bolzano, Gorizia e Pola
ca fia a donz'assaltu semper prontu
e chin custa est finidu su racontu.


text:
Cantadores de Torpè____________________________Carulinu Nonnis
UNU AMORE CUNTRASTADU
(brulla in otavas)
LIMBUTU
Zichedda mea si a mie as afetu
non deves cust'amore dinnecare
donnia momentu mi azzapo inchietu
chin sa mente pro ten'a rezilare,
finzas su note cando so in letu
a contu meu pro mi riposare
mi servit de assustu 'onzi rumore
semper pessande a su naschente amore.
ZICHEDDA
Non diat essere su baroniesu
chi mi diat a mie coglionare
faghe su piaghere 'istache atesu
si no as gana corfos de leare,
tue ti cres chi non t'apo cumpresu
chi ti cheres de me aprofitare
ma cussu mossu ti restat in bula
mancari chi ti paglia muda muda.
LIMBUTU
Mira chi custa est cosa de piachere
non b'at bisonzu de t'arrabbiare
pensa chi ti dimando pro muzere
non so in videa de minde coglionare,
de custu coro ti 'aco sa mere
sas ateras ti den imbidiare
ca si a mie picas o Zichina
sa vita ti la colas che reina.
ZICHEDDA
No minde sigas mancu a goliare
innantis chi ch'essemas in burdellos
ma puite mi dia innamorare
pro cuddos ogros tuos tantu bellos?
Jughes so ogros chi paren gemellos
De cuddos adatos po collare
chin cudda penetrante abbaidada
chi at su mantessi efetu 'e s'istocada.
LIMBUTU
Deus nde 'achet a donnia manera,
non b'at bisonzu e tinde coglionare
ma tue chi ti 'aches a bisera
non tenes propiu nudda a t'irghenzare?
Juches su culu cantu una pratera,
fachet ischifu pro t'abbaitare,
senza contare sos pilos famosos
longos unu 'urchiddu e lendinosos.
ZICHEDDA
A ite non ti faghes a bisera
pudderigu naschidu in su 'eranu,
jughes su nare cantu una salera
ei sas lavras russas una manu,
cantu su culu jugo che pratera
gai viu bi sias a manzanu,
cantu sos pilos jugo lendinosos
gai cuntentu t'idas e chin gosos.
LIMBUTU
Non b'at de ite sind'indeosare,
puzzi ite bruta, bae innoromala,
iscummito chi est senza si lavare
dae cudd'annu de s'annata mala,
solu in su lutu chi juchet in cara
bi potet su massaju semenare.
Non si connoschet si est niedda o 'aja,
bistire a dossu in colore 'e sisaja.
ZICHEDDA
Diaulu sa 'entre chi ses rutu,
brutu ischivizzu nare 'e mucone,
abberu cretes chi Zichedda Brutu
tenet su debbile 'e esser mandrone,
istasera ti 'ides cari allutu
de cust'iscorriada de chicone
e gai imparas a 'istare mudu
chin custu corfu dae coddu a trugu.
LIMBUTU
Pisti chi mi as mortu o fazzi fea,
senza tenner de me cumpassione,
tenite presente, sa mere mea,
de custa iscorriata de chicone
custa sera la ponzo in sa pelea
ca dao a s'arma sa relazione
e apo a biter si t'as a arranzare
cando 'enit Nosenzo a ti arrestare.
LIMBUTU
Buon giorno signor maresciallo meo
Domando la giustissia cun rejone,
mi è capitato un caso feo
questa mattina in casa del padrone,
la mia cumpanza a lu coddu meo
ha dato una scorriata di chicone
e io cherjo rinforzo a mi dare
pro la potere subitu arrestare.
MARESCIALLO
Si può sapere cosa vuoi tu
che l'italiano non sai parlare?
Tenta di dirmi il fatto come fu
perché ho altri affari da sbrigare,
ma Santo Dio, sbrigati zulù
tenta in qualche modo di spiegare,
ripeti stupidone per piacere
o vuoi ti prenda a calci nel sedere?
LIMBUTU
Li apo detto che la mia cumpanza
A me mi ha dato una ischiconata
Quella che caminande sempre manza,
che è sempre murri torta e ingristata,
mi ch'est bassedda grassa e pacu lanza,
mi chi no est ancora cojuata
e andat semper chin Nichele Frau
quella donna che a lei dice ciau.
MARESCIALLO
Tu mi hai fatto un miscuglio strano,
sei abbastanza cretino e testardo,
non ti spieghi affatto in italiano
e tan poco me lo dici in sardo,
ma vuoi che ti insegni con la mano
cosa vuol dire avere tanto azzardo?
Eccoti intanto povero coglione
per mia risposta questo scapaccione.
LIMBUTU
Ma questi non son modi da trattare
a una persona educata e benigna
o si lu potia a solu incontrare
in lochi di pochi ocri nella vigna
solu pro s'arrescarsi a mi mazare
menzus chi siche fuat dae Sardigna,
dialu su babbiscu chi l'at fatu
male 'ennitu siat, male incontratu.